**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Ιουνίου 2021, ημέρα Τρίτη και ώρα 10.25΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου της Επιτροπής Επαγγελματικού Αθλητισμού, διατάξεις εναρμόνισης με ολιστική μελέτη FIFA-UEFA για το ποδόσφαιρο και την Ελληνική Ποδοσφαιρική Ομοσπονδία, αναδιάρθρωση επαγγελματικών κατηγοριών ποδοσφαίρου, λειτουργική ενίσχυση Εθνικού Οργανισμού Καταπολέμησης Ντόπινγκ, αναμόρφωση θεσμικού πλαισίου προπονητών αθλημάτων και λοιπές τροποποιήσεις της αθλητικής νομοθεσίας». (4η συνεδρίαση - β΄ ανάγνωση)

Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Ελευθέριος Αυγενάκης, ο Γενικός Γραμματέας Αθλητισμού του Υπουργείου Πολιτισμού και Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Στυλιανίδης Ευριπίδης, Φωτήλας Ιάσων, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Τζούφη Μερόπη, Χρηστίδου Ραλλία, Κωνσταντόπουλος Δημήτριος, Παπανδρέου Γεώργιος, Δελής Ιωάννης, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Λογιάδης Γεώργιος και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας. Συνεχίζουμε σήμερα, με την τέταρτη συνεδρίαση και τη β΄ ανάγνωση του σχεδίου νόμου του Υπουργείου Πολιτισμού και Αθλητισμού.

Το λόγο έχει ο κ. Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας):** Ευχαριστώ, κύριε Πρόεδρε. Αξιότιμε, κύριε Υπουργέ, αγαπητοί συνάδελφοι, έχω την αίσθηση ότι όλες αυτές τις ημέρες, που επεξεργαζόμαστε το αθλητικό νομοσχέδιο, έχει γίνει ένας διεξοδικός διάλογος και θέλω να πιστεύω ότι όλες οι κοινοβουλευτικές δυνάμεις σταθήκαμε απέναντι στο ζητούμενο της αθλητικής μεταρρύθμισης και της εξυγίανσης του αθλητισμού, με εντιμότητα και με καλές προθέσεις. Από τη μεριά μου, θέλω να πω ότι χαίρομαι ιδιαίτερα, που σε όλες τις συνεδριάσεις κρατήθηκε ένα υψηλό επίπεδο διαλόγου, διότι ας μην ξεχνάμε ότι όλοι μας εδώ είμαστε μέλη μιας Επιτροπής, όπου συζητούμε σχέδια νόμων, τα οποία σχετίζονται με τη γνώση, τη μόρφωση και τον πολιτισμό και, αν μη τι άλλο, είμαστε υποχρεωμένοι να θέτουμε εμείς το παράδειγμα της εκφοράς του λόγου, του κόσμιου και του πολιτισμένου λόγου.

Ολοκληρώνοντας, λοιπόν, την επεξεργασία, επιβάλλεται να ανακεφαλαιώσουμε μερικά από τα βασικότερα σημεία του νομοσχεδίου και να καταλήξουμε σε κάποια συμπεράσματα. Η παρούσα νομοθετική πρωτοβουλία, κατά την άποψή μου, επιτελεί δύο ρόλους. Αρχικά, μπορεί να γίνει αντιληπτή, ως η συγκολλητική ουσία, μεταξύ των εφαρμοσμένων ήδη ενεργειών, που έχει επιτελέσει, τα δύο τελευταία χρόνια, η Γενική Γραμματεία Αθλητισμού, όπως το μητρώο αθλητικών σωματείων και το μητρώο αθλητικών υποδομών, τις ρυθμίσεις για την καταπολέμηση των χειραγωγημένων αγώνων, την καταπολέμηση του ντόπινγκ και τη χρηστή διακυβέρνηση στον αθλητισμό, καθώς και όλη την προσπάθεια, που έχει γίνει, για τη συντήρηση και την αξιοποίηση των αθλητικών υποδομών της χώρας και της επιδίωξης για εκσυγχρονισμό του αθλητισμού. Αφετέρου, θεωρώ ότι το νέο αθλητικό νομοσχέδιο λειτουργεί και ως επιταχυντής των θετικών αποτελεσμάτων, που επιδιώκουμε, καθώς πέρα από την επίλυση χρόνιων παθογενειών, επιτυγχάνει, κατά τη γνώμη μου, κάτι πολύ σημαντικότερο. Βάζει τον ελληνικό αθλητισμό και την Ελλάδα, στο κάδρο των χωρών, που δεν ακολουθούν απλώς καλές διεθνείς πρακτικές, αλλά τις παράγουν και θέτουν, με τη σειρά τους, το παράδειγμα, όπως και το ρυθμό για μίμηση. Αυτό είναι σπουδαίο και μια επιτυχία του ελληνικού κράτους, που οφείλουμε να το πιστώσουμε στη συνέπεια και την πολιτική βούληση της Γενικής Γραμματείας Αθλητισμού και του Υπουργού μας.

Ένα ακόμη συμπέρασμα προκύπτει από την ακρόαση των φορέων, που εξέθεσαν τις απόψεις τους, στη χθεσινή συνεδρίαση και αφορά τη διάθεση συμπερίληψης και κατανόησης των αιτημάτων των μελών της αθλητικής οικογένειας και, εν γένει, τη συνέπεια της τωρινής Κυβέρνησης να παράγει πολιτική, η οποία βγαίνει από το λαό, με το λαό και για το λαό, παραφράζοντας τη διάσημη ρήση. Κατ’ επέκταση, και το υπό συζήτηση νομοσχέδιο διαμορφώθηκε από την αθλητική οικογένεια, μαζί με την αθλητική οικογένεια, με τους αθλητές, με τους προπονητές, τα σωματεία και προς όφελος της αθλητικής οικογένειας. Για παράδειγμα, ζητήματα που αφορούν την επικαιροποίηση του πλαισίου των λεσχών και των μετακινήσεων των φιλάθλων, με στόχο την πάταξη των φαινομένων της αθλητικής βίας, δεν ρυθμίστηκαν μονομερώς αλλά, αντίθετα, το πλέγμα των ρυθμίσεων ενσωματώνει τη φωνή των αρμοδίων, τις προτάσεις τους και τη σωρευμένη εμπειρία τους.

Παραθέτω, ως παράδειγμα, απόσπασμα από τα λεγόμενα του Προέδρου της Δ.Ε.Α.Β., ο οποίος χθες μας είπε: «Θεωρώ ότι το παρόν σχέδιο νόμου, όσον αφορά την αθλητική βία, βάζει τάξη στον τομέα αυτό, στο αθλητικό οικοδόμημα. Είναι γνωστό ότι επί δεκαετίες λειτουργούσαν λέσχες φιλάθλων παράνομα, γραφεία και εντευκτήρια, χωρίς αναγνώριση και άδεια λειτουργίας, δημιουργώντας ένα γκρίζο και αχαρτογράφητο, θα έλεγα, πεδίο στον χώρο αυτό. Το αυστηροποιημένο πλαίσιο ποινών, κύριων και παρεχόμενων, που ορίζεται στο άρθρο 14 του σχεδίου νόμου, είναι σύγχρονο και απολύτως συμβατό και κατάλληλο για τον περιορισμό και, εν τέλει, την πάταξη των φαινομένων βίας, στο χώρο του αθλητισμού. Επιβάλλονται κανόνες, διαφάνεια και τάξη στο πολύ ευαίσθητο αυτό πεδίο και έρχονται σε μια κρίσιμη, θα έλεγα, περίοδο, μετά από πολύμηνους περιορισμούς μετακινήσεων και εισόδου φιλάθλων στα γήπεδα, όπου υπάρχουν φόβοι για αύξηση της βίας το επόμενο διάστημα. Η ψήφιση του νόμου είναι σίγουρα ένα αναγκαίο βήμα».

Την ίδια άποψη με τον Πρόεδρο της Δ.Ε.Α.Β. συμμερίζεται και ο κ. Νικόλαος Πετρόπουλος, Αστυνομικός Διευθυντής της Ελληνικής Αστυνομίας της Διεύθυνσης Αθλητικής Βίας.

Περνώντας σ’ ένα πολύ σημαντικό κομμάτι του νομοσχεδίου, αυτό της θέσπισης νέου, δίκαιου και ξεκάθαρου πλαισίου προπονητικής, θέλω να κάνω ένα σχόλιο.

Ακούστηκε εχθές στην Επιτροπή, στη γ΄ συνεδρίαση, μια μομφή, περί δήθεν κακής νομοθέτησης, η οποία εστίαζε στον αριθμό των διατάξεων, στη διαβούλευση και στον συνολικό αριθμό άρθρων, με τα οποία το σχέδιο νόμου εισήλθε προς επεξεργασία. Πράγματι, είναι έτσι ακριβώς. Το νομοσχέδιο έρχεται στην Ολομέλεια, με περισσότερα άρθρα από αυτά που υπήρχαν στη διαβούλευση και αυτό είναι αποτέλεσμα τόλμης. Τόλμη, γιατί, επιτέλους, ρυθμίζεται ένα κατεξοχήν άναρχο πεδίο, αυτό της προπονητικής, κατόπιν μεγάλης διαβούλευσης, με τους εκπροσώπους των προπονητικών σωματείων, οι οποίοι, για πρώτη φορά, νιώθουν να έχουν λόγο στη λήψη αποφάσεων και μια ισότιμη θέση στο τραπέζι του διαλόγου και, εάν θέλουμε να είμαστε ειλικρινείς, αυτή τη νομοθέτηση πρέπει να την επιβραβεύουμε, γιατί αυτή η νομοθέτηση είναι ουσιαστική. Κάνοντας και λίγο χιούμορ, τέτοιες κυβιστήσεις είναι θεμιτές και πολύ απαραίτητες, εν αντιθέσει με άλλες παλαιότερα, που προκάλεσαν άλλα αποτελέσματα.

Αυτή η ικανοποίηση εκφράστηκε, με πολύ θερμά λόγια και στην ακρόαση φορέων, οι οποίοι καλωσορίζουν τις διατάξεις, για τα τρία επίπεδα προπονητικής και τη δημιουργία Εθνικής Σχολής Προπονητών, επισημαίνοντάς μας ότι αυτές οι πρόνοιες αποτελούν χρόνιο αίτημά τους και ότι η ενσωμάτωσή τους στην έννομη τάξη αποκαθιστά μια αδικία και μια χρονίζουσα παθογένεια. Από την ακρόαση των φορέων κρατάμε, βέβαια, και την εισφορά του κ. Σκανδαλάκη, Προέδρου του Εθνικού Οργανισμού Καταπολέμησης Ντόπινγκ, ο οποίος σχολίασε τις ρυθμίσεις για τα ζητήματα του Ε.Ο.ΚΑ.Ν., στο τέταρτο μέρος και κατέθεσε στην Επιτροπή μας ότι επιλύονται τεχνικά ζητήματα, για την αποτελεσματικότερη λειτουργία του νέου Οργανισμού, η ίδρυση του οποίου ήταν επιβεβλημένη, εδώ και δεκαετίες. Ο ίδιος αναφέρει ότι πρόκειται για έργο εθνικό, γιατί χωρίς αυτό η συμμετοχή της χώρας μας στους Ολυμπιακούς Αγώνες θα ήταν αμφίβολη και μιλάει για όλα τα βήματα, που έχουν συντελεστεί, αλλά και για την πολύ στενή συνεργασία, που έχει, με τη Γενική Γραμματεία Αθλητισμού.

Για όλους, λοιπόν, αυτούς τους λόγους και για τις λοιπές πρόνοιες του νομοσχεδίου, που έχουν αναλυθεί εκτενώς, τις προηγούμενες μέρες, για τη διευθέτηση των ζητημάτων της Επιτροπής Επαγγελματικού Αθλητισμού, την απαραίτητη αναδιάρθρωση των κατηγοριών επαγγελματικού ποδοσφαίρου, την ασφάλιση των ερασιτεχνών πρωταθλητών και τον εξορθολογισμό του πλαισίου μεταγραφών, θεωρώ ότι το νομοσχέδιο αυτό ανταμώνει την απαίτηση της αθλητικής οικογένειας. Την ίδια στιγμή, απαιτεί και τη δική μας πολιτική ωριμότητα, τη σύγκληση Συμπολίτευσης και Αντιπολίτευσης και γι΄ αυτούς τους λόγους, καλώ όλες τις κομματικές παρατάξεις να είναι παρούσες στην αθλητική μεταρρύθμιση, υπερψηφίζοντας όλες τις διατάξεις του νομοσχεδίου. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Καλημέρα σε όλες και όλους.

Κύριε Υπουργέ, ξεκίνησα την ομιλία μου στην πρώτη συνεδρίαση της Επιτροπής μας, σημειώνοντας ότι ο χώρος του αθλητισμού είναι ένα πεδίο γόνιμο για ευρύτερες συναινέσεις. Αυτό, δηλαδή, που σε άλλες χώρες είναι αυτονόητο και στη δική μας αποτελεί και παραμένει ζητούμενο.

Και παραμένει ζητούμενο, γιατί αυτός είναι ο τρόπος, ειδικά, που πολιτευτήκατε την τελευταία διετία και ο τρόπος αυτός συμπυκνώθηκε, λυπάμαι πολύ που το λέω, στην αγοραία φρασεολογία, που χρησιμοποιήσατε στη χθεσινή καταληκτική σας ομιλία, στην επί των άρθρων συζήτηση και το επιθετικό σας ύφος, δήθεν, όπου χρησιμοποιήσατε εκφράσεις όπως «Διαβάστε τη ρημάδα τη διάταξη!» ή «Να είστε cool !». Πολύ νεανικές εκφράσεις.

Μας κατηγορήσατε ότι είμαστε ψεύτες, κατά συρροή και φυσικά, προσφύγατε μέχρι και στις αγαπημένες σας δημοσκοπήσεις.

Θα σας θυμίσω, επειδή ο αθλητισμός είναι και πολιτισμός, όπως έλεγε και ο Πιραντέλλο, «΄Έτσι είναι, αν έτσι νομίζετε!» Δεν θα σας ακολουθήσουμε.

Κύριε Υπουργέ, μας κατηγορήσετε ότι η διαφορά μας έγκειται στο ότι εμείς συζητάμε και σεις δήθεν υλοποιείτε. Ελάτε, όμως, να κάνουμε μαζί μια σύντομη αναδρομή, για να δούμε τι ακριβώς υλοποιήσατε και ποια σάπια υλικά χρησιμοποιήσατε, για δεκαετίες, για να στήσετε και να σηκώσετε τις παράγκες στον αθλητισμό.

Το ελληνικό αθλητικό σύστημα διαμορφώθηκε, ιστορικά, από τη Μεταπολίτευση, έως την περίοδο των Ολυμπιακών Αγώνων της Αθήνας και έπειτα από αυτούς μέχρι το 2015, με πυλώνα ένα ελληνικής έμπνευσης «πελατειακό σχέδιο» και με απόλυτα στρεβλό και αντιεπιστημονικό τρόπο.

Κυριάρχησαν ο στείρος παραγοντισμός, τον οποίον εσείς εκθρέψατε, η αδιαφάνεια στη διάθεση των οικονομικών πόρων, τους οποίους εσείς κατευθύνατε σε ημετέρους, η έλλειψη ελέγχου και λογοδοσίας, την οποίαν εσείς επιτρέψατε, η «υπερχρέωση» και η «πελατειακή λογική», η οποία έχει καταστεί συνώνυμο σας, σε όλη πλέον την κοινωνία. Δεν έχετε πρωτοτυπία μόνο στον αθλητισμό.

Χρηματοδοτήθηκαν μεγάλα έργα βιτρίνας, μέσω των γνωστών αναθέσεων, χωρίς έλεγχο, με έλλειψη εθνικού ορθολογικού σχεδιασμού, στη δημιουργία υποδομών. Γιγαντώθηκαν δε τα προβλήματα στη βιωσιμότητά τους, κυρίως οι ολυμπιακές εγκαταστάσεις, με την οικονομική κρίση του 2008, που ακολούθησε και οδήγησε στην εγκατάλειψη, στην υποστελέχωση των φορέων διαχείρισής τους και στην κακοσυντήρηση τους.

Παρόμοια προβλήματα συντήρησης και υποστελέχωσης είχαν και πολλές αθλητικές εγκαταστάσεις, οι οποίες παραχωρήθηκαν στην Τοπική Αυτοδιοίκηση, χωρίς την εξασφάλιση των αναγκαίων πόρων.

Κάνατε επί δεκαετίες τον «dealer» αθλητικών εγκαταστάσεων στις τοπικές κοινωνίες, αφού πρώτα είχατε αναθέσει το έργο σε «γαλάζιους» εργολάβους, χωρίς κανένα σχεδιασμό για τη βιωσιμότητά τους και χωρίς καμία διαβούλευση με την τοπική κοινωνία.

Έρχεστε, τώρα και μας κουνάτε το δάχτυλο, γιατί σε 4,5 χρόνια δεν καταφέραμε να καθαρίσουμε το χάλι, που δημιουργήσατε εσείς, επί 45 χρόνια ! Αλήθεια;

Η παράταξή σας είναι υπεύθυνη, που το αθλητικό μοντέλο, στην Ελλάδα, σήμερα, περνά μια δομική κρίση, κρίση συστηματική και αξιών, μια κρίση, που σας διακρίνει και σας χαρακτηρίζει, ως πολιτική και η οποία, στην επαγγελματική διάσταση του αθλητισμού, συμβάλλει στην εδραίωση ιδεολογικά, πολιτικά και οικονομικά, του διεφθαρμένου πολιτικού συστήματος των «κοματαρχών», της μιντιοκρατίας και των διαπλεκόμενων μεγαλοπαραγόντων, με δυο λέξεις, την αδιαφάνεια και τις αντιδημοκρατικές διαδικασίες, ό,τι δηλαδή αναπαράγετε, δύο χρόνια τώρα. Άλλα, όπως λένε και στο χωριό μου, «όποιος μικρομάθει, δεν γερονταφήνει». Σε όλα τα παραπάνω και στον αγοραίο τρόπο, που απευθύνεστε στην Αξιωματική Αντιπολίτευση, δεν μπορούμε να συναινέσουμε, κύριε Υπουργέ.

Ας κάνουμε, λοιπόν, μια ιστορική αναδρομή, με συγκεκριμένα στοιχεία. Η Εισηγητική Έκθεση του ν.3773/2008, δηλαδή, η Εισηγητική Έκθεση νόμου της Νέας Δημοκρατίας, καταλήγει ότι το φαινόμενο της αθλητικής βίας δεν αντιμετωπίζεται, με αυστηροποίηση των ποινών. Ας κάνουμε για λίγο, μια ιστορική αναδρομή. Για πρώτη φορά, έρχεται το νομοσχέδιο στην Ελληνική Βουλή, για την αντιμετώπιση του φαινομένου της βίας στα γήπεδα, το 1986 και αρχίζει με την αναφορά στις εικόνες του σταδίου Χέιζελ των Βρυξελλών, με 39 νεκρούς και 670 τραυματίες, το οποίο θεωρείται κάθετη κορύφωση της βίας, που παίρνει διαστάσεις ενδημικού φαινομένου. Αποτέλεσμα των γεγονότων στο στάδιο Χέιζελ ήταν η Σύμβαση του Συμβουλίου της Ευρώπης, για τη βία στον αθλητισμό, με την οποία η παρακολούθηση εφαρμογής της ανατέθηκε στα κράτη - μέλη, με την έκδοση συστάσεων, σχετικά με τα μέτρα, που θα έπρεπε να υιοθετήσουν.

Ο ίδιος νομοθέτης, για πρώτη φορά, το 1986, περιέλαβε διατάξεις σχετικές, ως μέτρα πρόληψης και καταστολής της βίας, πρόληψης, με χρήση διατάξεων του Ποινικού Κώδικα, περί σωματικής βλάβης, περί εξύβρισης και φθοράς ξένης ιδιοκτησίας. Ο νόμος αυτός προέβλεπε και το αυστηρό μέτρο, αυτό της απαγόρευσης μετατροπής της ποινής φυλάκισης σε χρηματική, αλλά και την απαγόρευση παρακολούθησης αθλητικών συναντήσεων σε υποτρόπους. Όπως προκύπτει από σχετική έρευνα, στην πράξη, οι ποινές αυτές δεν εφαρμόζονταν, γιατί ο αθλητικός δικαστής αντιμετωπίζει τις υποθέσεις των ΠΑΕ, που ευθύνονται για τα επεισόδια των οπαδών τους, με όχι ιδιαίτερο τρόπο, κάτι που και τώρα νομοθετείται. Δηλαδή οι ΠΑΕ, οι ηθικοί αυτουργοί των επεισοδίων και πολλές φορές οι χρηματοδότες, «πέφτουν στα μαλακά» στις ποινές, ενώ οι έφηβοι και οι μετεφηβικής ηλικίας, που είναι κατά 80% οι συμμετέχοντες σε πράξεις βίας αθλητικής, έχουν δρακόντεια μέτρα εναντίον τους.

Ας δούμε ότι στην πράξη έχει αποδειχθεί ότι οι παλινωδίες και η συνεχής αύξηση του αξιόποινου είναι ένα μέτρο, που αφενός δεν έχει αποδώσει. Αφετέρου, σε πολλά σημεία οι ρυθμίσεις του νόμου κρίνονται υπερβολικές, σε σχέση με αντίστοιχες ρυθμίσεις άλλων ποινικών νόμων και δεν επιβάλλονται από τους δικαστές. Θα έρθει μετά ο «φίλος» σας, αξιωματικός της ΕΛΑΣ και θα πει, όπως έχει πει και τόσες φορές, «Εμείς τους συλλαμβάνουμε και οι δικαστές τους διώχνουν». Όπως διατυπώνεται και στην Εισηγητική Έκθεση του ν.3773, νόμου της Νέας Δημοκρατίας, ξαναλέω, η μέχρι τώρα πρακτική, ως προς την εφαρμογή νόμων, που προβλέπουν αντίστοιχες ρυθμίσεις, καταδεικνύουν ότι, κατά κανόνα, οι σχετικές διατάξεις, λόγω, ακριβώς, της υπερβάλλουσας αυστηρότητά τους, μένουν ανεφάρμοστες. Είναι η Εισηγητική Έκθεση του νόμου σας.

Η περί ιδιωνύμου διάταξη είχε καθιερωθεί, το 2004, με το ν.3262 και αφορούσε μόνο την απαγόρευση μετατροπής της ποινής. Ακολούθως, με το ν.3472/2006, επέκτεινε την απαγόρευση αυτή και στην αναστολή εκτέλεσης ποινής, ενώ ο ν.3773/2009, ουσιαστικά, κατήργησε το ιδιώνυμο, αφού προέβλεπε πλέον την εφαρμογή των γενικών διατάξεων του Ποινικού Κώδικα, πλην των περιπτώσεων υποτροπής. Πάλι, όμως, δεν βάλατε μυαλό και το 2012 «κλείσατε πάλι το μάτι» στο ακροδεξιό σας ακροατήριο.

Με το νέο ν. 4049/2012, η ποινή δεν αναστέλλεται και δεν μετατρέπεται, εάν το δικαστήριο κρίνει ότι ο δράστης, κατά την τέλεση των πιο πάνω πράξεων, χρησιμοποίησε όπλο ή κάθε είδους μέσο ικανό και πρόσφορο να προκαλέσει κίνδυνο για τη ζωή και τη σωματική ακεραιότητα τρίτων ή μαρτυρείται αντικοινωνικότητα αυτού και σταθερή ροπή σε διάπραξη νέων εγκλημάτων, στο μέλλον, από την ίδια τη βαρύτητα της πράξης, τις περιστάσεις τέλεσής της, από τα αίτια, που τον ώθησαν σε αυτήν και την προσωπικότητά του.

Με ειδικές διατάξεις, επίσης, αντιμετωπίζονται και περιπτώσεις, που ο δράστης είναι υπότροπος ή τελεί κατά συνήθεια τις πιο πάνω πράξεις ή αν ο δράστης κρίνεται από τις στάσεις τέλεσης, ως ιδιαιτέρως επικίνδυνος και τα λοιπά. Έχουμε, δηλαδή, μια συνεχή παλινδρόμηση και για μία και μοναδική φορά, σας το υπόσχομαι, κύριε Υπουργέ, θα χρησιμοποιήσω το «υφάκι, το εξυπνακίστικο», που χρησιμοποιήσατε και χθες, για να σας πω «Ορφανός θεσμοθέτησε, Ιωαννίδης κατήργησε»! Μήπως ξέρετε Υπουργοί ποιας Κυβέρνησης ήταν αυτοί; Σας υπόσχομαι ότι τέτοιο ύφος δεν θα χρησιμοποιήσω, γιατί δεν ταιριάζει στην αισθητική μας. Εξαρτάται από εσάς, αν συνεχίσετε. Οι συνεχείς παλινδρομήσεις, βέβαια, του νομοθέτη, που μόλις πριν από δύο έτη καταργούσε τις ειδικές διατάξεις και μετά τις επανέφερε, αποκαλύπτει ότι ο τελευταίος τελεί σε σύγχυση και δεν είναι βέβαιος για το αποτέλεσμα των εφαρμοζόμενων, κάθε φορά διατάξεων, που αφορούν στην αντιμετώπιση του φαινομένου της βίας.

Συμπέρασμα, η αλλεπάλληλη νομοθετική δραστηριότητα για τη νομική αντιμετώπιση του φαινομένου της βίας στα γήπεδα, όπως προκύπτει, αποτελεί τεκμήριο της άποψης, που έχει διατυπωθεί από την επιστήμη, ότι για την εξαφάνιση του φαινομένου δεν αρκεί ούτε η αυστηρότητα των ποινικών διατάξεων, ούτε η εν γένει προσήλωση στο νόμο, από τη στιγμή, που, στις περισσότερες φορές, ο δράστης του φαινομένου της βίας δεν ενεργεί απολύτως ατομικά, παρά ως υποκείμενο του παρατακτικού συναισθήματος, που προσδίδει το φαινόμενο, στο οποίο συμμετέχει. Στην περίπτωση δε αυτή, ο νόμος πολύ λίγο μπορεί να σταθεί αρωγός στην αντιμετώπιση των δραστών βίας.

Για να έρθω να σας θυμίσω, γιατί εμείς δεν έχουμε «μνήμη χρυσόψαρου». Εσείς έχετε επιλεκτική μνήμη. Διαβάζω από τα πρακτικά της Βουλής και πάλι, στη συζήτηση του νόμου Βασιλειάδη, την τοποθέτηση της Εισηγήτριας της Νέας Δημοκρατίας, που λέει, «… Σας το είχε επισημάνει και ο κ. Μαυρωτάς. Έχουμε τονίσει την έκταση βίας σε ερασιτεχνικές κατηγορίες, κυρίως και έχουμε ζητήσει την αναβάθμιση των τμημάτων αντιμετώπισης, με έμφαση στην πρόληψη». Το ακολουθείτε εσείς στο σχέδιό σας; Δεν μπορώ να καταλάβω.

Θα τελειώσω, με μια επισήμανση, γιατί είπατε κάτι χθες για το τεκμήριο της αθωότητας. Σας θυμίζω ότι το τεκμήριο της αθωότητας ισχύει, μέχρι την έκδοση τελεσίδικης απόφασης και όχι, όπως το παρουσιάσατε, χθες. Τελειώνω, με τις αναφορές του Εισηγητή σας στους φορείς, διότι, βεβαίως, η επιλογή των φορέων ήταν επιλεκτική. Το ξέρετε, μόνιμα το κάνετε και θα σας καταθέσω εδώ, για τα πρακτικά, το ομόφωνο ψήφισμα στις 11.6.2021 της συνεδρίασης της Συγκλήτου του Πανεπιστημίου Θεσσαλίας, του κοσμήτορα του οποίου Πανεπιστημίου αρνηθήκατε να καλέσετε για ακρόαση χτες. Έτσι, προκύπτουν και οι συναινέσεις των φορέων επί δικής σας θητείας και η οποία Σύγκλητος καταγγέλλει πλήρως τα νομοθετούμενα ποσά, όσον αφορά τους προπονητές και τους πτυχιούχους των ΤΕΦΑΑ για το ποδόσφαιρο. Σας τα καταθέτω. Σας ευχαριστώ, πάρα πολύ, κύριοι συνάδελφοι για την προσοχή σας.

*(Στο σημείο αυτό ο κύριος Μάρκου καταθέτει στη γραμματεία της Επιτροπής έγγραφο, το οποίο παρατίθεται συνημμένο στο τέλος του πρακτικού)*

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε Μάρκου, να υπενθυμίσω ότι κλήθηκε χθες ο κοσμήτορας της ΣΕΦΑΑ του Καποδιστριακού Πανεπιστημίου Αθηνών, που είναι η μεγαλύτερη και σημαντικότερη σχολή ΣΕΦΑΑ της χώρας και ο οποίος είχε έρθει σε συνεννόηση και εξέφραζε τους κοσμήτορες και προέδρους των ΤΕΦΦΑ όλων των πανεπιστημίων της χώρας.

Το λόγο έχει ο κύριος Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Να προσθέσω σε αυτό που είπατε, κύριε Πρόεδρε ότι έχουμε πραγματοποιήσει δύο τηλεδιασκέψεις με όλους τους κοσμήτορες και κατ’ ιδίαν – αλλά επιμένω στο πρώτο, με όλους τους κοσμήτορες – για το ζήτημα αυτό, σε προηγούμενο χρόνο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε Υπουργέ, εγώ αναφέρθηκα στη διαδικασία της Επιτροπής.

Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ)**: Κύριε Πρόεδρε, κύριε Υπουργέ, κυρίες και κύριοι συνάδελφοι, ολοκληρώνεται σήμερα στην Επιτροπή μας η επεξεργασία του νομοσχεδίου, που έχει επίκεντρο ουσιαστικά το ποδόσφαιρο και φέρνει ουσιαστικές αλλαγές, σε όλο το φάσμα του αθλητισμού και μάλιστα, σε όλο το φάσμα του αθλητισμού, που έγινε αποδεκτό από όλους εντός της Αιθούσης.

Από την πρώτη κιόλας συνεδρίαση, καταθέσαμε τις παρατηρήσεις μας και στη σημερινή συζήτηση, θα σταθώ στα βασικά ζητήματα του δημόσιου βίου, που ανακύπτουν, με το νομοσχέδιο. Καταρχάς, για την Επιτροπή Επαγγελματικού Αθλητισμού, λέτε, κύριε Υπουργέ, ότι διατηρείτε το ίδιο νομικό καθεστώς, αποδίδοντάς της, όμως, πλήρη λειτουργική ανεξαρτησία, από κάθε έλεγχο και εποπτεία και φυσικά και από κάθε κυβερνητικό φορέα και ορίζετε ότι τα μέλη της θα διορίζονται, με γνώμη της Βουλής. Δηλαδή, θέλετε η Επιτροπή αυτή να λειτουργεί, ως ανεξάρτητη αρχή, χωρίς, βέβαια, να είναι ανεξάρτητη αρχή. Σημειώνω, όμως, ότι το βασικό πρόβλημα της Επιτροπής, έως σήμερα, ήταν και παραμένει η διασφάλιση της ανεξαρτησίας της από κάθε αθλητικό και πολιτικό παράγοντα. Θα μου επιτρέψετε, κύριε Υπουργέ, να διατηρήσω τις επιφυλάξεις μου και ιδιαίτερα, ως προς το εάν η ασυλία των μελών της είναι αυτή, που θα εγγυηθεί την πραγματική της ανεξαρτησία. Αυτό θα πρέπει να προβληματίσει και εσάς και τους συναδέλφους.

Θα πρέπει, επίσης, να σας προβληματίσει ότι σύσσωμοι οι φορείς τόνισαν χθες, ότι οι αρμοδιότητες, που της αποδίδονται, στο άρθρο 3, προκαλούν ασάφεια και γραφειοκρατία. Εδώ, θα πρέπει να ειπωθεί, ότι ομάδες θα κινδυνεύουν να βρεθούν αντιμέτωπες, όχι μόνο με διοικητικές, αλλά και με καθαρά ποδοσφαιρικές κυρώσεις. Δηλαδή, με απώλεια βαθμών, αν δεν ανταποκριθούν σε κάποια ή κάποιες από τις υποχρεώσεις τους.

Θα περάσω στην εναρμόνιση, με την ολιστική μελέτη FIFA – UEFA, που αφορά το ελληνικό ποδόσφαιρο, μια μελέτη, που δεν φέρατε στη Βουλή και δεν απαντήσατε ως τώρα, γιατί δεν την φέρατε. Σας καταθέσαμε τροπολογία, με τον κ. Λοβέρδο, αλλά «αγρόν αγοράσατε» ! Δεν φέρατε την ολιστική μελέτη, να έχουμε εικόνα και άποψη, τα μέλη της Επιτροπής μας, αλλά και οι υπόλοιποι Βουλευτές.

Σήμερα, με το παρόν νομοσχέδιο, φέρνετε ρυθμίσεις για εναρμόνιση με κάποιες από τις προτάσεις, που περιλαμβάνει. Συγκεκριμένα, προβλέπεται αναδιοργάνωση των λεσχών φιλάθλων, ώστε να λειτουργούν, με βάση το νόμο, να είναι αναγνωρισμένες από τις ομάδες και γνωστές στην πολιτεία. Ομοίως, στις οργανωμένες μετακινήσεις των φιλάθλων, βάζετε ένα συγκεκριμένο πλαίσιο, που θα δεσμεύει τόσο τους φιλάθλους όσο και τις ομάδες. Κύριε Υπουργέ, έχουμε κάνει πολλές φορές τη συζήτηση αυτή στην Επιτροπή μας και ιδιαίτερα, όσοι πιστεύουμε πραγματικά στην εξάλειψη της βίας και την απόδοση των ευθυνών στους υπαίτιους. Σήμερα, επιλέγετε να αυστηροποιήσετε το θεσμικό πλαίσιο και επαναφέρετε το ιδιώνυμο αδίκημα. Δηλαδή, την αδυναμία μετατροπής ή αναστολή των ποινών για την αθλητική βία. Αυτό πρέπει να το ξανασκεφτείτε, διότι η αυστηροποίηση πάντα οδηγεί στα άκρα και πολλές φορές την πληρώνουν άνθρωποι, οι οποίοι ουσιαστικά βρέθηκαν εκεί, χωρίς πραγματικά να φταίνε. Ωστόσο, όπως τόνισα και στις προηγούμενες συνεδριάσεις, η αυστηροποίηση των ποινών δεν αρκεί, για ένα τέτοιο σύνθετο πρόβλημα, το οποίο φυσικά έχει πολλές κοινωνικές διαστάσεις. Ένα θα πω και κρατήστε το, αν αυτή ήταν η λύση κύριε Υπουργέ, η βία θα είχε εξαλειφθεί, διαμέσου των κυρώσεων.

Θεωρώ, λοιπόν, ότι η όποια αλλαγή στη νομοθεσία, για να λειτουργήσει αποτρεπτικά, θα πρέπει να συνδυαστεί και με άλλες, πολλές πρωτοβουλίες. Πως; Με την ενημέρωση και την καλλιέργεια μιας διαφορετικής κουλτούρας, που θα ξεκινήσει από το σχολείο, από το δημοτικό σχολείο, από το νηπιαγωγείο. Μια κουλτούρα, που θα προωθεί το ευ αγωνίζεσθαι και όχι τον αθέμιτο ανταγωνισμό.

Αγαπητοί συνάδελφοι, για την αναδιάρθρωση των κατηγοριών του επαγγελματικού ποδοσφαίρου, βρισκόμαστε σε μια περίοδο κρίσης, για το ελληνικό ποδόσφαιρο και μάλιστα επιδεινώθηκε αυτή η κρίση, λόγω της πανδημίας. Η κατάργηση της Football League και η ενσωμάτωση με την Super League 2, δημιουργεί νέα δεδομένα, τόσο αγωνιστικά όσο και οικονομικά. Οι ομάδες υποχρεούνται να διαμορφώσουν το μετοχικό τους κεφάλαιο στο ύψος των 250.000 ευρώ και να καταθέσουν εγγυητική επιστολή των 100.000 ευρώ. Δεν ξέρω, κύριε Υπουργέ, αυτοί οι αριθμοί πώς προέκυψαν. Γιατί 250.000 και όχι 350.000, γιατί 100 και όχι 50 ή 150; Είναι ένα ερώτημα.

Επίσης, υποχρεούνται να περιλαμβάνονται σε κάθε φύλλο αγώνα, τουλάχιστον κατά το ήμισυ, ποδοσφαιριστές, που συμμετέχουν σε ελληνική εθνική ομάδα ή να έχουν τη δυνατότητα, δηλαδή, να συμμετέχουν στην εθνική μας ομάδα. Αυτό είναι πάρα πολύ σημαντικό και σας συγχαίρω προσωπικά και εσάς και την Επιτροπή, γιατί είναι πολύ σημαντικό να στηριχθεί το ελληνικό ποδόσφαιρο και ιδιαίτερα ο Έλληνας ποδοσφαιριστής, ο Έλληνας αθλητής - ποδοσφαιριστής. Απέναντι στις αλλαγές αυτές, ο εκπρόσωπος της Super League 2, τάχθηκε ανεπιφύλακτα υπέρ και είπε ότι οι ομάδες είναι σύμφωνες. Θα ήταν ωστόσο, χρήσιμο κύριε Υπουργέ, να έρθει και ο εκπρόσωπος της Football League και να εκφράσει την ίδια άποψη.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Ενημερώνω ότι δεν υπάρχει ξεχωριστός εκπρόσωπος της Football League. Eκπροσωπούνται όλοι από το ένα όργανο, όπως είναι σήμερα, με βάση το νόμο Βασιλειάδη, τη Super League 2, που συμμετέχουν στη διοίκηση μέλη της Football League και της Super League 2. Ωστόσο, επειδή το πρόβλημα αυτό είναι υπαρκτό, εμείς πραγματοποιήσαμε τηλεδιάσκεψη, με όλους τους εκπροσώπους και των 32 ομάδων. Έχει γίνει αναλυτική συζήτηση με όλους. Να ενημερώσω, λοιπόν, ότι από τις 32 ομάδες, 30 τάχθηκαν ταυτόχρονα υπέρ, οι δύο δήλωσαν επιφύλαξη, Τρίκαλα και Λεβαδειακός. Οι υπόλοιποι ήταν απόλυτα θετικοί.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Αυτά που λέτε είναι πολύ σημαντικά, εμείς δεν τα γνωρίζουμε. Καλώς τα λέτε, θα τα αξιολογήσουμε.

Τέλος, κύριε Υπουργέ, φέρνετε, με το νομοσχέδιο, ένα νέο πλαίσιο για τους προπονητές. Όπως είχα τονίσει και στο παρελθόν, το θέμα των προπονητών αποτελεί αγκάθι, στο χώρο του αθλητισμού. Και τούτο, διότι η πολιτεία δεν το έχει αντιμετωπίσει με τη σοβαρότητα, που πρέπει. Τα προβλήματα στην άσκηση του επαγγέλματος του προπονητή, είναι αρκετά και μεγάλα και διαιωνίζονται, εδώ και δεκαετίες. Προβλήματα που ενέσκηψαν

και μέσω της πανδημίας και μάλιστα, με τον πιο εκκωφαντικό τρόπο.

Είδαμε, αγαπητοί συνάδελφοι, τους αθλητικούς φορείς να είναι σε lock down και τους προπονητές να λαμβάνουν μια μίνι αποζημίωση από το κράτος, επειδή, επί σειρά ετών, αναγκάζονταν να εργάζονται ανασφάλιστοι. Αυτό είναι ντροπή και για το Ελληνικό Κοινοβούλιο και για όλες τις κυβερνήσεις, ως σήμερα. Πραγματικά, ντροπή. Αν είναι δυνατόν, δηλαδή, να γνωρίζουμε ότι οι προπονητές είναι ανασφάλιστοι και ουσιαστικά, να ερχόμαστε, το 2021 να βρούμε λύση και ως προς το ότι είναι ανασφάλιστοι, αλλά και ως προς τον κατώτατο αυτό μισθό, που εσείς προτείνετε, κύριε Υπουργέ. Πρέπει να δοθεί, επιτέλους, ένα τέλος σε αυτές τις πρακτικές. Γι΄ αυτό είπαμε ότι είναι σωστή η απασχόληση προπονητή σε κάθε άθλημα, όπως και η υποχρεωτική σύναψη έγγραφης σύμβασης, με πρόβλεψη κατώτατης αμοιβής. Εδώ, θα έλεγα υπάρχει κατώτατη αμοιβή των 250 ευρώ. Αυτό προτάθηκε. Θα ήθελα μια απάντηση, αν προτάθηκε από το σύνδεσμο προπονητών.

Γιατί 250 και όχι 35 ευρώ; Είναι ρυθμίσεις, που δεν λύνουν τα προβλήματα των πολιτών, αλλά δημιουργούν τη βάση για μια καλύτερη αντιμετώπιση στο μέλλον.

Σας επισημάναμε, κύριε Υπουργέ, τις διατάξεις, που χρειάζονται βελτίωση, όπως ο ορισμός εκπροσώπου των προπονητών στο Δ.Σ. των ομοσπονδιών, όταν δεν υπάρχει σωματείο προπονητών.

Είπατε χθες ότι προσδοκάτε ότι η ρύθμιση αυτή θα ωθήσει τους προπονητές να οργανωθούν στα σωματεία. Βέβαια, μέχρι να συμβεί αυτό και αν τελικά συμβεί, ο εκπρόσωπός τους δεν θα ορίζεται καν. Άρα, η δυνατότητα που τους δίνετε, για συμμετοχή στο Δ.Σ., θα μείνει γράμμα κενό.

Επίσης, να σημειώσω ότι θα πρέπει να διευκρινιστούν οι κατηγορίες των προπονητών στον ερασιτεχνικό αθλητισμό. Κατατέθηκε και ένα υπόμνημα στην Επιτροπή μας, από την Ελληνική Φιλαθλοερασιτεχνική Ομοσπονδία Ζίου Ζίτσου, όπου αναφέρεται ότι στα μαχητικά αθλήματα οι προπονητές είναι, κατά κύριο λόγο, κάτοχοι διπλώματος Γ΄ επιπέδου της Γενικής Γραμματείας Αθλητισμού και συνεπώς, με τις νέες ρυθμίσεις και λόγω έλλειψης προπονητών ανώτερης κατηγορίας, τα σωματεία αυτά θα αποκλείονται από τα πρωταθλήματα. Αυτό, κύριε Υπουργέ, το έχετε λάβει υπόψη σας;

Κλείνω με το θέμα των αποφοίτων ΣΕΦΑΑ - ΤΕΦΑΑ. Οι πτυχιούχοι ΣΕΦΑΑ, πρώην ΤΕΦΑΑ, τοποθετούνται στο Α΄ επίπεδο προπονητικής στην ειδικότητα τους, με εξαίρεση όσους έχουν ειδικότητα ποδόσφαιρο. Γι΄ αυτούς, που έχουν ειδικότητα ποδόσφαιρο, το νομοσχέδιο ορίζει ότι τα επαγγελματικά τους δικαιώματα καθορίζονται από την ΕΠΟ.

Κύριε Υπουργέ, στη συζήτηση των προηγούμενων νομοσχεδίων, είχα αναλυτικά αναφερθεί στον αποκλεισμό, που υφίστανται οι πτυχιούχοι, με ειδικότητα ποδόσφαιρο, οι οποίοι στερούνται τη δυνατότητα να εργαστούν στο αντικείμενό τους, αν δεν παρακολουθήσουν τα όποια σεμινάρια η ΕΠΟ αποφασίσει. Σεμινάρια, που δεν απευθύνονται σε πτυχιούχους, αλλά σε κάθε ενδιαφερόμενο και φτάνουν να κοστίζουν στους πτυχιούχους των ΣΕΦΑΑ, ακόμη και περίπου 6.000 ευρώ. Με το νομοσχέδιο, κύριε Υπουργέ, ορίζετε το πτυχίο ΤΕΦΑΑ ισότιμο με το UEFA B, άρα, οδηγούνται και πάλι στην ΕΠΟ για τα ανώτερα διπλώματα.

Η συζήτηση, που έγινε χθες, με τους φορείς, ήταν αποκαλυπτική. Αφενός η ΕΠΟ επικαλείται τη Σύμβαση με την UEFA, αφετέρου οι απόφοιτοι ζητούν να εργαστούν με τους όρους, που ισχύουν, για κάθε άλλη ειδικότητα των ΤΕΦΑΑ και αυτό ας το κρατήσουμε όλοι. Το σίγουρο, ωστόσο, αγαπητοί συνάδελφοι, είναι ότι το κράτος είναι αρμόδιο να αποδίδει τα επαγγελματικά δικαιώματα σε αποφοίτους πανεπιστημίων, εντός του πλαισίου προσόντων, που θέτει ο ΕΟΠΠΕΠ. Είναι άλλο πράγμα ο σεβασμός του αυτοδιοίκητου και άλλο η απόδοση αρμοδιότητας στην ομοσπονδία να καθορίζει τα επαγγελματικά δικαιώματα.

Είπατε, χθες, ότι ακολουθήσατε τη μέση οδό, δεν νομίζω, όμως, ότι το πράξατε. Ήδη, εδώ και κάποιους μήνες, η ΕΠΟ καλούσε τους αποφοίτους των ΤΕΦΑΑ να λάβουν το UEFA B, χωρίς δίδακτρα. Τώρα, λοιπόν, τους εξισώνετε το πτυχίο, διά νόμου, με το δίπλωμα UEFA B, αλλά και διά νόμου την ΕΠΟ να ορίζει το επαγγελματικό τους μέλλον.

Πρότεινα, χθες, στην Επιτροπή, κύριε Υπουργέ, τα σεμινάρια της ΕΠΟ να λαμβάνουν χώρα εντός του πανεπιστημιακού κύκλου σπουδών, κατά το τελευταίο εξάμηνο των φοιτητών, δηλαδή, στα ΣΕΦΑΑ. Και τούτο, βέβαια, αν η UEFA επιμείνει για την πιστοποίηση του διπλώματος προπονητή ποδοσφαίρου, ως απαραίτητη προϋπόθεση, την παρακολούθηση αυτών των σεμιναρίων για τους πτυχιούχους ΣΕΦΑΑ – ΤΕΦΑΑ. Θα ήθελα μια απάντηση.

Σας το είπα και χθες ότι είναι δική σας αρμοδιότητα να διαμορφώσετε το πλαίσιο για τα ΣΕΦΑΑ, με βάση το νόμο και με σεβασμό στο αυτοδιοίκητο και η αποχή του Υπουργείου από το να δώσει λύση θα πυροδοτήσει νέα προβλήματα.

Σας καλούμε να επεξεργαστείτε αυτή τη ρύθμιση και να δώσετε μια οριστική λύση. Εμείς τοποθετηθήκαμε και επί των άρθρων και επί της αρχής και θα επανέλθουμε στην Ολομέλεια. Αυτό που έχω να πω είναι ότι επιφυλασσόμαστε, ως προς την ψήφιση και επί της αρχής και επί των άρθρων για την Ολομέλεια. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Συντυχάκης, Ειδικός Αγορητής του Κ.Κ.Ε.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.**): Ευχαριστώ, κύριε Πρόεδρε. Επιτρέψτε μου να πω ότι μετά από τρεις συνεδριάσεις, τέταρτη η σημερινή, δηλαδή, η β΄ ανάγνωση, καταλήγουμε σε ορισμένες διαπιστώσεις, που ήδη είχαν διαμορφωθεί και από την πρώτη συνεδρίαση, μελετώντας το σχέδιο νόμου.

Μία πρώτη διαπίστωση είναι ότι το νομοσχέδιο, δυστυχώς, παρόλο που ο ερασιτεχνικός αθλητισμός δέχθηκε μεγάλο πλήγμα, στον ένα με ενάμιση χρόνο πανδημίας και συνεχόμενων lock down, δεν ασχολείται καθόλου, μα καθόλου, με την ανάταξη, την στήριξη, περαιτέρω ανάπτυξη του ερασιτεχνικού αθλητισμού, με την γενναία, έγκαιρη και απρόσκοπτη χρηματοδότηση σωματείων και ομοσπονδιών, με τα χρονίζοντα προβλήματα, για το πώς θα αναπτυχθεί το κάθε άθλημα χωριστά, πώς θα μεγαλώσει η συμμετοχή και η πρόσβαση του πληθυσμού και ιδιαίτερα της νεολαίας. Ενώ το επαγγελματικό ποδόσφαιρο χρηματοδοτείται με εκατομμύρια ευρώ, στο ερασιτεχνικό ποδόσφαιρο δεν έχει δοθεί ούτε ένα ευρώ, για το 2021, μόνο κάτι ψίχουλα, το 2020, τα οποία και αυτά εξανεμίστηκαν, προκειμένου να τρέξουν τα σωματεία να ανταποκριθούν, σε αυτές τις υπέρογκες γραφειοκρατικές διαδικασίες, για την ένταξή τους στο Μητρώο Αθλητικών Σωματείων.

Η όποια χρηματοδότηση από χορηγούς, η οποία και αυτή είναι πενιχρή, λόγω της κατάστασης, δεν μπορεί, σε καμία περίπτωση, να διασφαλίσει ούτε να καλύψει σε διάρκεια, ποιότητα και ποσότητα όλες τις λειτουργικές ανάγκες ενός σωματείου, σε επίπεδο γειτονιάς.

Τα κύτταρα του αθλητισμού στις τοπικές κοινωνίες μαραζώνουν, χωρίς την απαιτούμενη στήριξη. Το σχέδιο νόμου, επαναλαμβάνω, δεν ασχολείται με τέτοια ζητήματα. Δεν διανοείται καν να το αντιληφθεί και να το προσεγγίσει.

Ενώ η χώρα μας διαθέτει χιλιάδες ερασιτεχνικά σωματεία, εκατομμύρια ανθρώπους που ασχολούνται με αυτό, ποδοσφαιριστές, προπονητές, παράγοντες, διαιτητές, παιδιά ακαδημιών και πάει λέγοντας, το κράτος και διαχρονικά όλες οι κυβερνήσεις, μα όλες οι κυβερνήσεις, ήταν απούσες. Μόνο, όταν είναι να δείξει την πυγμή του το κράτος, η κυβέρνηση, η εκάστοτε κυβέρνηση, είναι παρούσα και εισάγει τον έλεγχο - «μπαμπούλα» του Μητρώου Αθλητικών Σωματείων, αντί να το αξιοποιήσει, ως γέφυρα επικοινωνίας και στήριξης του πρωτοβάθμιου κυττάρου.

Με το παρόν σχέδιο νόμου, δυστυχώς, συνεχίζεται αυτή η επίθεση στα ερασιτεχνικά αθλητικά σωματεία, που δεν έχουν εγγραφεί ακόμη στο Ηλεκτρονικό Μητρώο, δικαιολογημένα, στις περισσότερες περιπτώσεις, λόγω των γραφειοκρατικών διαδικασιών αποθάρρυνσης των σωματείων να μπουν σε μία τέτοια καταπονητική διαδικασία, αλλά και για λόγους οικονομικού κόστους.

Το τελικό αποτέλεσμα από τις αντιαθλητικές πολιτικές είναι ο λεγόμενος «ερασιτεχνικός αθλητισμός» να ενσωματωθεί πλήρως στο πρότυπο του εμπορευματοποιημένου αθλητισμού και να υιοθετήσει όλες τις παθογένειες και τα κουσούρια του.

Μια δεύτερη διαπίστωση. Το κριτήριο, στην κυριολεξία, είναι να σωθούν και να παίξουν μπάλα οι ισχυροί. Δηλαδή, αυτοί που σκοπό έχουν το κέρδος. Και είναι αυτό, τελικά, που αναζωπυρώνει κάθε τόσο τη διαφθορά, τη βία, τον τζόγο, τον παράνομο, τον νόμιμο στοιχηματισμό, καθιστώντας τον έλεγχο από το κράτος ατελέσφορο.

Η Επιτροπή Επαγγελματικού Αθλητισμού, πλέον, δεν υπόκειται σε κανενός είδους εποπτεία ή έλεγχο νομιμότητας ή σκοπιμότητας από τον Υπουργό ή από τη Γενική Γραμματεία Αθλητισμού ή οποιοδήποτε άλλο κυβερνητικό όργανο. Τα μέλη της, απολαμβάνουν πλήρους προσωπικής και λειτουργικής ανεξαρτησίας, απολαμβάνουν το ακαταδίωκτο.

Αντί να κάνει δεκτή μια λογική και υπερώριμη πρόταση, αυτή του Κ.Κ.Ε., που δεν παραπέμπει στον σοσιαλισμό. Δηλαδή, τι;

Να μεταφερθούν οι ΠΑΕ από το Υπουργείο Πολιτισμού Αθλητισμού, που είναι σήμερα, στο Υπουργείο Ανάπτυξης, αφού είναι Ανώνυμες Εταιρείες.

Με την παρούσα ρύθμιση, καμία απόφαση ή πράξη της Επιτροπής Επαγγελματικού Αθλητισμού, που αφορά δάνεια, συμβάσεις, χορηγούς, διαφημιστικές εταιρείες, εισιτήρια διαρκείας κ.ο.κ., δεν κοινοποιείται, πλέον, στο Υπουργείο Ανάπτυξης. Σε πλήρη αντίθεση, με τα όσα ίσχυαν, μέχρι σήμερα.

Και σας ερωτώ. Έχετε εσείς τη δυνατότητα να ελέγχετε τις Ανώνυμες Εταιρείες; Ή να το θέσω διαφορετικά. Πρέπει εσείς να ελέγχετε τις Ανώνυμες Εταιρείες;

Τρίτη διαπίστωση. Υπάρχουν κάποιες ρυθμίσεις, που είναι άκρως διευκολυντικές για τις Ανώνυμες Αθλητικές Εταιρείες, τις οποίες διευκολύνει να αποκτήσουν ή να διαμορφώσουν γήπεδα, γηπεδικές αθλητικές εγκαταστάσεις, που να ανταποκρίνονται στις απαιτήσεις για τέλεση αγώνων και να συμψηφίζουν τις δαπάνες με το μίσθωμα, κατά παρέκκλιση του νόμου 2925/1990 και αυτό σε βάρος των εκμισθωτών των αθλητικών εγκαταστάσεων, είτε είναι ένα ιδρυτικό σωματείο, είτε είναι ένας Οργανισμός Τοπικής Αυτοδιοίκησης ή το ίδιο το Δημόσιο.

Στις διατάξεις για τους μετόχους των Ανωνύμων Αθλητικών Εταιρειών, προστίθεται μια νέα μορφή εταιρίας, η Ιδιωτική Κεφαλαιουχική Εταιρεία, με μετόχους, που πρέπει να είναι φυσικά πρόσωπα. Με το ισχύον καθεστώς, απαγορεύονταν να αποκτούν μετοχές του αθλήματος, με το οποίο δραστηριοποιούνται επαγγελματικά οι ιδιοκτήτες πρακτορείων προγνωστικών αγώνων ή στοιχημάτων, οι σύζυγοί τους, καθώς και συγγενικά πρόσωπα, μέχρι δευτέρου βαθμού συγγένειας. Αυτή, λοιπόν, η ρύθμιση, στην πραγματικότητα, είναι συνέχεια της ρύθμισης, που κατάργησε το κώλυμα μετόχου μέχρι ποσοστού 15% του κεφαλαίου του ΟΠΑΠ Α.Ε. ή άλλης εταιρείας, που παρέχει νόμιμα παιχνίδια στοιχημάτων προκαθορισμένης απόδοσης, να μπορεί να είναι μέτοχος «Αθλητική Εταιρεία». Πρόκειται για ρύθμιση, που εισήγαγε η δική σας Κυβέρνηση.

Το Κ.Κ.Ε. την είχε καταψηφίσει, διότι ο περιορισμός του 15% στους μετόχους τους αποτελεί το απαραίτητο «φύλλο συκής», για να προχωρήσει όλη αυτή η διαδικασία. Ταυτόχρονα, δίνει το δικαίωμα στην ΟΠΑΠ Α.Ε. να είναι και ελεγκτής και ελεγχόμενος στα στοιχήματα των ιπποδρομιών, καθώς θα κατέχει θέση στο Διοικητικό Συμβούλιο.

Μια τέταρτη διαπίστωση. Η μετονομασία από λέσχες φίλων σε λέσχες φιλάθλων, δεν είναι τίποτα άλλο παρά και αυτό ένα «φύλλο συκής», για να εξυπηρετηθούν οι επιχειρηματίες, που λυμαίνονται τον επαγγελματικό αθλητισμό και που φυσικά θα συμβάλει αρνητικά στην αντιμετώπιση της βίας. Πώς; Περιορίζοντας τις ευθύνες των ΠΑΕ για κάθε πράξη βίας κατά πρόσωπο και πραγμάτων, που τελούν τα μέλη της λέσχης, που έχουν αναγνωρίσει κατά τις οργανωμένες μετακινήσεις τους.

Είμαστε ιδιαίτερα επιφυλακτικοί, επίσης, με το Ιδιώνυμο για τα αδικήματα, που σχετίζονται με τη βία, με αφορμή αθλητικές εκδηλώσεις. Τέτοιες ποινές, κατά την άποψή μας, είναι αναποτελεσματικές, δεν αποτρέπουν τη βία, αφού δεν μπορούν να αντιμετωπιστούν τα βασικά αίτια. Δεν θέλετε, όμως, να αντιμετωπιστούν τα βασικά αίτια, που προκαλούν ή συντηρούν τη βία στους αθλητικούς χώρους.

Με τη ρύθμιση, που εισάγεται, με το άρθρο 15, στο σχέδιο νόμου, επέρχεται ακόμα μεγαλύτερη αυστηροποίηση, σε σχέση με την επιβολή των προβλεπόμενων περιοριστικών όρων σε βάρος των κατηγορουμένων, για τους οποίους υπάρχουν σοβαρές ενδείξεις ενοχής για αδικήματα αθλητικής βίας.

Με τη ρύθμιση αυτή, περιοριστικός όρος επιβάλλεται, υποχρεωτικά, σε βάρος του εν λόγω κατηγορουμένου, σε κάθε περίπτωση, που φέρεται να έχει τελέσει αδίκημα αθλητικής βίας, ακόμα και αν δεν έχει καταδικαστεί στο παρελθόν για τέτοιο αδίκημα.

Πρόκειται για μια αυστηρή διάταξη. Επιπλέον και δύσκολο θα είναι να ελεγχθεί η εφαρμογή ενός τέτοιου περιοριστικού όρου, η απαγόρευση να πλησιάσει ένα γήπεδο, αφού εξάλλου έχει ανασταλεί η εφαρμογή του λεγόμενου ηλεκτρονικού ονομαστικού εισιτηρίου, αλλά και είναι και ιδιαιτέρως επαχθές το μέτρο της υποχρεωτικής παραμονής σε αστυνομικό τμήμα για έξι τουλάχιστον ώρες, που ούτε σε δουλειά δεν επιτρέπει να πάει ο κατηγορούμενος ή σε οποιαδήποτε άλλη κοινωνική υποχρέωση.

Πέμπτη διαπίστωση. Το σχέδιο νόμου θίγει επαγγελματικά δικαιώματα, θίγει αξιοπρέπεια, θίγει την επαγγελματική πορεία 65 χιλιάδων φοιτητών και αποφοίτων των σχολών επιστήμης φυσικής αγωγής και αθλητισμού της χώρας μας και πτυχιούχους, φυσικά και άλλους πτυχιούχους των ελληνικών πανεπιστημίων, γιατί αυτό θα συμπαρασύρει και άλλα πράγματα.

Με απλά λόγια, η Κυβέρνηση, με αυτές τις ρυθμίσεις, υποβαθμίζει τα πιστοποιημένα προγράμματα προπτυχιακών σπουδών και αδικεί τους πτυχιούχους, μετατρέποντας τα πτυχία τους σε υποδεέστερα των ταχύρρυθμων, ολιγοήμερων, σεμιναρίων της ΕΠΟ. Αναθέτει σε ένα θεσμό μη εκπαιδευτικό, σε ένα θεσμό ιδιωτικού δικαίου, για πρώτη φορά στα χρονικά, να αποδίδει επαγγελματικά δικαιώματα. Δημιουργεί, δηλαδή, ένα μονοπώλιο, καθιστώντας, όπως είπαμε, μια εταιρεία ιδιωτικού δικαίου, ως τη μοναδική δομή, που θα δίνει επαγγελματικά δικαιώματα.

Δεν ξέρω πώς τα δικαιολογείτε όλα αυτά, ποιο είναι το σκεπτικό;

Προφανώς, το Κ.Κ.Ε. είναι κάθετα αντίθετο με αυτή τη λογική, διότι θεωρεί ότι το πτυχίο είναι η μοναδική προϋπόθεση. για να αποκτήσεις επαγγελματικά δικαιώματα. για να μπεις στην αγορά εργασίας. Μπορεί να χρειαστείς επιμόρφωση, μπορεί να ανανεώσεις γνώσεις, αλλά το πτυχίο είναι αυτό. που πρέπει να σε κατοχυρώνει.

Θεωρούμε, λοιπόν, ότι το κράτος πρέπει να μεριμνά. για τη διασφάλιση των επαγγελματικών δικαιωμάτων των προπονητών, καθώς και για τη διεύρυνση των προοπτικών επαγγελματικής αποκατάστασης των αθλητών. μετά την ολοκλήρωση της αθλητικής τους πορείας και να κατοχυρώνει τα εργασιακά δικαιώματα των προπονητών.

Σε τακτά χρονικά διαστήματα. να λειτουργεί σχολή προπονητών, σε συνεργασία όμως με τις ΣΕΦΑΑ της χώρας και τη Γενική Γραμματεία Αθλητισμού και να υπάρξει διαμόρφωση προγραμμάτων. σε συνεργασία με τις ΣΕΦΑΑ, με στόχο τη διαρκή και συνεχή επιμόρφωση τους, καθώς, επίσης και την αναβάθμιση των πτυχίων τους.

Επίσης, να υπάρξει ένταξη στο σχετικό πρόγραμμα σπουδών της υποχρεωτικής πρακτικής άσκησης σε αθλητικά σωματεία, να αξιοποιηθούν βετεράνοι, διακεκριμένοι αθλητές, πρωταθλητές, ιδιαίτερα εκείνοι με τις διεθνείς διακρίσεις και όσοι εργάζονται στο δημόσιο, για την ενίσχυση της ανάπτυξης του κάθε αθλήματος.

Έκτη διαπίστωση. Με την επέκταση αρμοδιοτήτων της Εθνικής Πλατφόρμας Αθλητικής Ακεραιότητας και την εισαγωγή της λεγόμενης ανεξάρτητης αρχής επιτροπής ελέγχου παιγνίων, που ελέγχει το τζόγο, πέραν του ποδοσφαίρου, σε όλα τα επαγγελματικά αθλήματα, αλλά δυστυχώς και στα ερασιτεχνικά, ατομικά και ομαδικά, δηλαδή, στον ερασιτεχνικό αθλητισμό, έρχεται να νομιμοποιήσει ουσιαστικά το στοιχηματισμό σε όλο το φάσμα του αθλητισμού, ατομικό, ομαδικό, ερασιτεχνικό, επαγγελματικό και πάει λέγοντας.

Άρα, θα έλεγα να σταματήσει αυτή η υποκρισία της συζήτησης για τους καθαρούς από ντόπινγκ αγώνες, για ευγενή άμιλλα και άλλα τέτοια ιδεώδη του αθλητισμού. Στην πράξη, ακυρώνεται με αυτόν τον τρόπο και η όποια λειτουργική ενίσχυση του ΕΟΚΑΝ, που πραγματεύεται το σχέδιο νόμου, στο τέταρτο κεφάλαιο.

Δεν είναι πράγματι αντιφατικό, η Κυβέρνηση, από τη μια μεριά, να καταγγέλλει τα άθλια φαινόμενα, που επικρατούν στο χώρο του ποδοσφαίρου, αλλά να μην αμφισβητεί το μοντέλο του αθλητισμού των επιχειρηματιών; Και, αντίθετα, να θεωρεί μονόδρομο ότι πρέπει να πορευτούμε με όλους αυτούς και το επόμενο διάστημα;

Εμείς, κύριε Υπουργέ, κυρίες και κύριοι, θεωρούμε ότι πρέπει να παρθούν ριζικά μέτρα. Ζητάμε την κατάργηση της συμμετοχής των ελληνικών ομάδων στο «ΣΤΟΙΧΗΜΑ», σε πάσης φύσεως στοίχημα - όχι μόνο στα παιχνίδια του ΟΠΑΠ - σε κάθε νόμιμο παιχνίδι στοιχήματος, είτε του εσωτερικού, είτε του εξωτερικού. Αυτό θα ήταν, όντως, ένα ριζικό μέτρο, άσχετα εάν και σε αυτό θα μπορούν να βρουν διάφορους τρόπους να το ξεπεράσουν τα διάφορα κυκλώματα, που χρειάζεται μια συνεχή επαγρύπνηση και παρακολούθηση.

Το δεύτερο ζήτημα αφορά στα στημένα. Και εδώ οι ευθύνες, επίσης, είναι σημαντικές όλων των κυβερνήσεων, διαχρονικά.

Και το τρίτο μέτρο, που θα μπορούσε να θεσπιστεί, είναι αυτό που σας είπα και στην αρχή. Οι ανώνυμες αθλητικές εταιρείες, οι ΠΑΕ, οι ΚΑΕ, να υπάγονται στο Υπουργείο Ανάπτυξης. Και εκεί να γίνεται ο έλεγχος για τα οικονομικά τους.

Μία έβδομη διαπίστωση. Στις λοιπές διατάξεις, εισάγονται ρυθμίσεις, που αναφέρονται σε δικαιώματα και υποχρεώσεις αθλητών, μεταγραφές ερασιτεχνών αθλητών. Όπως ορίζεται, υποκριτικά, στον αθλητικό νόμο, η αγωνιστική δραστηριότητα των αθλητών, πλην των αθλητών, που εργάζονται με σχέση εξαρτημένης εργασίας στις αθλητικές εταιρείες, δεν αποτελεί άσκηση επαγγελματικής αθλητικής δραστηριότητας. Οικονομικές ή άλλες παροχές, από τα αθλητικά σωματεία, θεωρούνται ενισχύσεις για την υποστήριξη της αθλητικής τους δραστηριότητας. Ναι, αλλά έτσι ο νόμος εθελοτυφλεί. Και εθελοτυφλεί σκόπιμα. Όπως είναι γνωστό εκ πείρας, σε πολλά ομαδικά αθλήματα, συμμετέχουν ομάδες, που εμφανίζονται, ως ερασιτεχνικά σωματεία, αλλά στην πραγματικότητα λειτουργούν σε επαγγελματική ή ημιεπαγγελματική βάση, με ιδιοκτήτες επιχειρηματίες και μεγαλοπαράγοντες, με παίκτες ξένους, που πληρώνονται ασφαλώς, για να παίξουν στα σωματεία αυτά, με Έλληνες αθλητές, που δεν έχουν την παραμικρή εξασφάλιση, αφημένοι στις διαθέσεις των ιδιοκτητών, πλην ίσως ελάχιστων πρωτοκλασάτων αθλητών, που διαπραγματεύονται την αμοιβή τους, που έχουν χορηγούς και εισπράττουν από διαφημιστικά έσοδα, από την προβολή των αθλητικών δραστηριοτήτων τους.

Τέτοια ακριβώς είναι και τα σωματεία, που συμμετέχουν στα πρωταθλήματα των ομαδικών αθλημάτων, που περιγράφονται στο άρθρο 42 του σχεδίου νόμου, όπως το μπάσκετ της Α2 κατηγορίας ανδρών, η υδατοσφαίριση της Α1 κατηγορίας ανδρών-γυναικών, η χειροσφαίριση της Α1 κατηγορίας ανδρών και γυναικών.

Σε μια προσπάθεια να αμβλυνθούν, σε κάποιο βαθμό, τα υπαρκτά τεράστια προβλήματα, προωθείται η ρύθμιση στο άρθρο 42, σύμφωνα με την οποία, στα πιο πάνω ομαδικά αθλήματα και στις κατηγορίες πρωταθλημάτων, που περιγράφονται, είναι δυνατόν οι αθλητές να υπογράφουν ιδιωτικά συμβόλαια παροχής αθλητικών υπηρεσιών, τα οποία θα κατατίθενται στις οικείες ομοσπονδίες. Και που, αν και τα εν λόγω οικονομικά ανταλλάγματα ανέρχονται κατ’ ελάχιστο στο ποσό των 3.000 ευρώ, καθιερώνεται υποχρέωση ασφάλισης του αθλητή, με εισφορά ύψους 1%.

Πρόκειται για μία τελείως ατελέσφορη - θα έλεγα και προκλητική – ρύθμιση, που δεν λύνει, σε καμία περίπτωση, τα τεράστια προβλήματα. Πρώτα από όλα, είναι δυνητική η υπογραφή του ιδιωτικού συμφωνητικού. Δηλαδή, αν το επιθυμεί ο ιδιοκτήτης της ομάδας. Είναι σε εντελώς ατομική βάση, που σημαίνει ότι μπορεί να γίνεται επιλεκτικά και με διαφορετικό ύψος αμοιβής για κάθε αθλητή. Άρα, ο ιδιοκτήτης θα επιλέγει με ποιους, με πόσους αθλητές και με ποιο ποσό θα υπογράφει ιδιωτικά συμφωνητικά με τους αθλητές, για να αποφύγει, αν και όποτε θέλει, την ασφάλιση των αθλητών. Θα μπορεί να υπογράφει ιδιωτικά συμφωνητικά ο ιδιοκτήτης, με αντάλλαγμα, κάτω των 3.000 ευρώ.

Μάλιστα, δεν ξεκαθαρίζεται ποιος θα πληρώνει για την ασφάλιση του αθλητή. Ο αθλητής; Το Σωματείο; Και αν αυτή η ασφάλιση θα είναι δημόσια ή σε ιδιωτικό φορέα, καθώς, επίσης και τι θα καλύπτει αυτή η ασφάλιση.

Και, τέλος, ένα δεύτερο ζήτημα σε αυτή τη διαπίστωση. Προκειμένου να αποφευχθεί αυτή η υπέρμετρη δέσμευση του ερασιτέχνη αθλητή από το Σωματείο, στο οποίο πρωτοεγγράφηκε, αναπτύχθηκε και αγωνίζεται, προωθείται ρύθμιση, που απελευθερώνει τις μεταγραφές των ερασιτεχνών αθλητών από το Σωματείο τους, μετά τη συμπλήρωση της ηλικίας των 18 ετών. Και αυτό, ως μια αναγνώριση της προσφοράς του Σωματείου του στην ανάπτυξη και εξέλιξη του αθλητή, που, κατά την άποψή μας, είναι για να χρυσωθεί κάπως το χάπι και να ελαχιστοποιηθούν οι αντιδράσεις ιδίως των μικρότερων Σωματείων.

Ορίζεται ακόμη, ότι κατά τη πρώτη μετά την αποδέσμευση του αθλητή σύναψη επαγγελματικού συμβολαίου με αθλητική εταιρία, καταβάλλεται στο σωματείο από την εταιρία, ως αποζημίωση κατάρτισης του αθλητή, το ποσό, που προβλέπεται στον κανονισμό μεταγραφών της οικείας ομοσπονδίας, το οποίο δεν μπορεί να είναι μικρότερο από το 10% των συνολικών απολαβών του αθλητή, για όλη τη διάρκεια της σύμβασης, δηλαδή, του επαγγελματικού συμβολαίου.

Είναι γεγονός, ότι δεν θα πρέπει να υπάρχει υπέρμετρη δέσμευση του αθλητή και αυτός να επαφίεται στις διαθέσεις του σωματείου. Άλλωστε, η συμμετοχή του στο σωματείο, δεν γίνεται με το αζημίωτο, υπάρχει συνδρομή, αλλά και το σωματείο κερδίζει από τη συμμετοχή του αθλητή. Από εδώ, όμως, έως την πλήρη απελευθέρωση των μεταγραφών, με τη συμπλήρωση του δέκατου όγδοου έτους της ηλικίας, υπάρχει μια πολύ μεγάλη απόσταση, η πλήρης απελευθέρωση θα αποδυναμώσει ακόμα περισσότερο τα μικρότερα σωματεία, που είναι τα φυτώρια των ταλέντων, που θα δυσκολευτούν να στελεχώσουν τις τυχόν επαγγελματικές τους ομάδες. Το αντίτιμο του 10% του ποσού του επαγγελματικού συμβολαίου στις αθλητικές εταιρείες, που θα δίνεται στο σωματείο, από το οποίο μεταγράφεται ο αθλητής, δεν αντισταθμίζει το πιο πάνω σημαντικό πρόβλημα, εκτός του ότι αυτό μπορεί τελικά να κληθεί να το επιβαρυνθεί ο αθλητής.

Εν κατακλείδι, κύριε Πρόεδρε και αυτό το νομοσχέδιο αποδεικνύεται, επί της ουσίας πλέον, ότι δεν είναι αθλητικό, είναι κάτι άλλο, με σοβαρά ζητήματα, αλλά δεν είναι αθλητικό. Έρχεται, στην πράξη, για να λειάνει γωνίες από την ασυδοσία των επιχειρηματικών συμφερόντων στο χώρο του ποδοσφαίρου και να βάλει, κατά κάποιο τρόπο, τάξη στη σύγκρουση αυτή των μεγαθηρίων, για να μην ξευτιλιστούμε κιόλας, να το πω έτσι απλά, λαϊκά. Όλες οι ρυθμίσεις περιστρέφονται, γύρω από την αγωνία τη δική σας, να περιφρονηθεί το εμπορευματοποιημένο ποδόσφαιρο, το ποδόσφαιρο της παρακμής και των στημένων.

Ευχαριστούμε, εμείς ως Κ.Κ.Ε. δεν θα πάρουμε, και καταψηφίζουμε επί της αρχής, όπως ήδη έχουμε δηλώσει. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ και εγώ.

Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε. Κύριε Υπουργέ, κύριε Γενικέ, κυρίες και κύριοι συνάδελφοι, χθες, ως Ελληνική Λύση, σας είχαμε εκφράσει κάποιες αμφιβολίες, παρατηρήσεις, εύλογες απορίες, οι οποίες χρήζουν απαντήσεις. Γι’ αυτό και επί του συνόλου των άρθρων, εκφράζουμε επιφυλάξεις μέχρι τη συζήτηση στην Ολομέλεια.

Υπάρχουν, βέβαια, κάποιες κατευθύνσεις, πραγματικά, για να αλλάξουν αυτό που λέμε «αθλητικό χώρο», όμως, δεν βλέπουμε ουσιαστικές βαθιές τομές, διότι σε πολλά ζητήματα βλέπουμε και μία υπερσυγκέντρωση εξουσίας στον εκάστοτε Υπουργό Αθλητισμού, όπου εκεί εκφράζουμε κάποιες αντιρρήσεις και αντιθέσεις. Διότι, για λόγους διαφάνειας, θα έπρεπε, μέσω μιας κοινοβουλευτικής επεξεργασίας κατ’ εμάς, από τον εκπρόσωπο της Γενικής Γραμματείας Αθλητισμού, της Εθνικής Αρχής Προσβασιμότητας Ατόμων με Αναπηρία, με την Επιτροπή Ισοτιμιών, με το ύψος του παράβολου, που θα το συζητήσουμε αυτό και βέβαια, ως δικαιολογητικό για την αναγγελία προς την Γενική Γραμματεία, για το θέμα άσκησης του επαγγέλματος του προπονητή, την έναρξη και τον τρόπο λειτουργίας του ηλεκτρονικού μητρώου προπονητών, τα καθήκοντα ομοσπονδιακού προπονητή τεχνικού συμβούλου για τα ολυμπιακά αθλήματα, σε καθηγητές φυσικής αγωγής, που υπηρετούν το δημόσιο, τα μέλη της Εθνικής Σχολής Προπονητών, τους εκπαιδευτές ντόπινγκ, τα θέματα λειτουργίας στην υπηρεσιακή μονάδα της Γενικής Γραμματείας, τις σχολές προπονητών, που ρυθμίζονται για θέματα λειτουργίας των επιμέρους ανά άθλημα ή κλάδο άθλησης σχολών, τις αρμοδιότητες και τα όργανα διοίκησης αυτών, το πρόγραμμα εκπαίδευσης, ανά επίπεδο σπουδών, τα προσόντα του εκπαιδευτικού προσωπικού, τα απαιτούμενα δικαιολογητικά για την εγγραφή των εκπαιδευόμενων στις επιμέρους σχολές προπονητών, τον κανονισμό εξετάσεων και κάθε άλλο σχετικό θέμα. Επίσης, και το ποσό των διδάκτρων στην Εθνική Σχολή Προπονητών, την ελάχιστη χρονική διάρκεια σπουδών, τις ώρες συνολικής υποχρεωτικής παρακολούθησης των μαθημάτων κάθε επιμέρους σχολής, την αποζημίωση των μελών του διδακτικού προσωπικού των επιμέρους ανα άθλημα ή κλάδο άθλησης σχολής προπονητών. Είναι θέματα, τα οποία πρέπει να τα δούμε πιο διεξοδικά.

Τώρα, σε ό,τι αφορά τα ερασιτεχνικά σωματεία, εκεί βάζετε ένα πλαίσιο λειτουργίας, με την καταγραφή τους σε ένα εθνικό μητρώο. Αυτό είναι καλό, γιατί υπάρχουν πολλά ερασιτεχνικά σωματεία-σφραγίδες. Υπάρχουν πολλά ερασιτεχνικά σωματεία, που η κατάστασή τους, εδώ και χρόνια, είναι ανεξέλεγκτη, αλλά πραγματικά υπάρχουν και ερασιτεχνικά σωματεία, που έχουν υπερκεράσει πάρα πολλά εμπόδια, κυρίως οικονομικής φύσεως, θέματα εγκαταστάσεων και οτιδήποτε άλλο και έχουν συνδράμει πάρα πολύ στο χώρο του αθλητισμού. Εδώ, θα πρέπει να εξετάσουμε και το παρελθόν κάποιων ερασιτεχνικών σωματείων και το τι έχουν προσφέρει, γενικότερα, στο χώρο του αθλητισμού. Δεν πιστεύω να είναι μια ισοπεδωτική πολιτική για κάποια σωματεία, τα οποία δεν πληρούν τις προδιαγραφές θα πρέπει, δηλαδή, λίγο να το επανεξετάσουμε το θέμα -όχι με επιείκεια- με ένα αυστηρό πλαίσιο. Θα πρέπει να δούμε, όμως, την πορεία αυτών των ερασιτεχνικών σωματείων.

Τώρα, σε ό,τι αφορά το χρονικό όριο ηλικίας των 18, που είναι 19, εδώ πρόκειται για την προσωπικότητα ενός ερασιτέχνη αθλητή. Ξέρουμε τι γινόταν, όλα αυτά τα χρόνια, στα ερασιτεχνικά σωματεία με τις πιέσεις, που δεχόταν κάποιος αθλητής και οι γονείς των αθλητών για κάποιες μεταγραφές, για κάποιο αλισβερίσι και να το πω έτσι. Τώρα, τουλάχιστον, έχουμε μία ολοκλήρωση προσωπικότητας, μιας οντότητας αθλητή σε ένα εύλογο χρονικό διάστημα, που θα μπορεί να αποφασίσει για το αθλητικό του μέλλον. Δεν θέλω να βάλω τον όρο επαγγελματικό αθλητικό μέλλον, αλλά μπορεί να είναι και αυτό.

Να πάμε στις λέσχες φιλάθλων, που είναι ένα καίριο ζήτημα, όπως και η αντιμετώπιση βίας στα γήπεδα, αν θέλουμε να αλλάξουμε το τοπίο γενικότερα, στα ελληνικά γήπεδα και κυρίως, στο ποδόσφαιρο, στην καλαθοσφαίριση, στην πετοσφαίριση, αλλά και σε αθλήματα. Με αυτά τα περιβόητα ραντεβού, με αυτές τις καταστροφές, με αυτές τις απειλές, που αν δεν προσέξουμε, μπορεί να πάρει γρήγορα ανεξέλεγκτες διαστάσεις και η φωτιά να εξαπλωθεί. Άρα, μιλάμε γι’ αυτό που είπατε και εσείς, κύριε Υπουργέ, για επαναφορά του ιδιώνυμο σε ό,τι αφορά το χώρο της καταπολέμησης της βίας. Θέλω απλά να θυμίσω ότι αυτός ο νόμος του κ. Ορφανού, πριν από χρόνια -15 χρόνια αν θυμάμαι καλά- είχε δημιουργήσει πάρα πολλές αντιδράσεις. Διότι, γενικότερα, ως νομοσχέδιο -είναι και η ιστορία, που δεν είναι καλή, ως ιδιώνυμο, το τι χαρακτηρίζεται από τους νομικούς, δηλαδή αν διαβάσει κάποιος το ήταν «ιδιώνυμο», ήταν μια πολιτική δίωξη- εν πάση περιπτώσει, αυτό άλλαξε, με κάποιες νομοθετικές ρυθμίσεις. Ήταν πολιτική δίωξη κάποτε, επανήλθε με τον νόμο Ορφανού, όχι όμως φυσικά στον αθλητικό χώρο, για να ελέγξει την κατάσταση. Καταργήθηκε, όμως, από έναν άλλο Υπουργό και άνθρωπο της καλαθοσφαίρισης του μπάσκετ, τον Γιάννη Ιωαννίδη. Είχε καταργηθεί, τότε, είχε δημιουργήσει πάρα πολλές αντιδράσεις. Τώρα, εσείς, κύριε Υπουργέ, κύριε Αυγενάκη, λέτε ότι αυτό εναρμονίζεται διαφορετικά στην εποχή μας, ίσως στην ψηφιοποιημένη εποχή. Θέλω να πιστεύω ότι θα υπάρχει ένας ουσιαστικός έλεγχος, γιατί και χθες, είπαμε, ως Ελληνική Λύση, τουλάχιστον στις μετακινήσεις των οπαδών -με κάποια αυτοκίνητα από κάποιους, οι οποίοι μπορεί να πουν δεν τους ξέραμε, δεν είδαμε, δεν ακούσαμε- να μην αφήσουμε τέτοιου είδους παραθυράκια, μιας και θέλετε να το κλείσετε το θέμα αυτό. Δεν κλείνει, βέβαια, εύκολα, όπως αντιλαμβάνεται κανείς. Τουλάχιστον, να το κάνετε σωστά, να μην αφήσετε χαραμάδες. Αυτό θέλω εγώ να πω, σε ό,τι αφορά τις μετακινήσεις των οπαδών. Δηλαδή, αυτή η ταυτοποίηση, που μπορεί να γίνει, για έναν φίλαθλο πλέον -προσπαθούμε να τον κάνουμε φίλαθλο, από οπαδό- αυτή είναι η σωστή λέξη. Πολύ δύσκολο το εγχείρημα, αλλά πρέπει τουλάχιστον, να αναπτύξουμε αυτήν την κουλτούρα, η οποία θα έρθει, μέσα από πολλούς παράγοντες. Δεν είναι μόνο θέμα του Υπουργείου Αθλητισμού, αλλά αυτός είναι ο πυρήνας και οι δορυφόροι μπορεί να είναι το Υπουργείο -και είναι το Υπουργείο Παιδείας, μέσα από τα σχολεία μέσα, από τα μαθήματα, που πρέπει να γίνονται, στα ερασιτεχνικά σωματεία. Η πάταξη της βίας αφορά πάρα πολλούς παράγοντες. Δηλαδή, θα πρέπει ενδεχομένως να θεσπιστεί στα ερασιτεχνικά σωματεία, υποχρεωτικά, να γίνονται μαθήματα για τη βία, να γαλουχείται ένα άλλο πνεύμα - ένας άλλος χαρακτήρας - να γίνονται σεμινάρια, σχολές προπονητών από τους διαιτητές, αποκλειστικά μόνο για τη βία, να γίνονται, όμως, τακτά σεμινάρια, για να καλλιεργηθεί ένα άλλο κλίμα και, φυσικά, να περάσει, ως μάθημα και στα σχολεία. Να είναι ένα μάθημα, το οποίο να μην έχει βαθμολογία, να μην έχει επίδοση, αλλά να γίνεται. Να βρούμε χρόνο -βρίσκουμε χρόνο και σε άλλα- προκειμένου από πολύ μικρή ηλικία να πάρουν αυτά τα αντισώματα, αυτά τα αντιγόνα τα παιδιά, αυτά τα ακούσματα για να καλλιεργηθεί.

Ταυτοποίηση, λοιπόν, ποινικές ευθύνες και στις λέσχες φιλάθλων, γιατί αν εξετάσει κάποιος, από τις 150 λέσχες, που λειτουργούν, στην Ελλάδα, μετά βίας έχουν λάβει άδεια οι 10. Μάλιστα, δεν είναι επί του παρόντος να το αναφέρουμε αυτό, αλλά επώνυμες ομάδες, μεγάλες ομάδες δεν έχουν εγκεκριμένες επίσημες λέσχες.

Αυτό, βέβαια, εκ του πονηρού από κάποιους. Θα μπορούσαν να αποποιηθούν των ευθυνών οι ομάδες και καλώς γίνεται αυτός ο έλεγχος στις λέσχες, να είναι επίσημες λέσχες με νομιμότητα, να υπάρχει ταυτότητα μελών και το ποιόν αυτών των μελών. Δηλαδή, αυστηροποίηση των ποινών, όπως έκανε η Αγγλία, για να πατάξει το χουλιγκανισμό ή άλλα κράτη, όπως η Γερμανία, η Ιταλία. Θα πρέπει να υπάρχει ηλεκτρονική ταυτότητα μέλους, γιατί αλλιώς τρέχεις και δεν φτάνεις, μετά δεν μπορείς να τον βρεις, δεν μπορείς να τον αναγνωρίσεις. Υπάρχει αυτό το καμουφλάζ.

Στο σημείο εκείνο, όμως, με τις λέσχες, αυτό που είπαμε και εμείς χθες ως Ελληνική Λύση είναι να υπάρχει ένα βιβλίο εσόδων-εξόδων. Όπου υπάρχει – λέτε – η επιχειρηματικότητα, εκεί να υπάρχει και έλεγχος. Αυτό πρέπει να το δείτε, διότι θα κυκλοφορεί χρήμα στις λέσχες και μαύρο χρήμα, να μην κρυβόμαστε, το οποίο εν μέρει πρέπει και είναι απαραίτητο για τα λειτουργικά έξοδα της λέσχης. Μπορούμε να αφήσουμε το χρήμα να ρέει για τις λέσχες, προερχόμενο από τις συνδρομές των μελών, από την πώληση κάποιων αναμνηστικών ή ακόμη και ποτών μέσα στις λέσχες -εκτός γηπέδου πάντα- αλλά καλό είναι να ελέγχεται οικονομικά. Όπου υπάρχει μια επιχειρηματική δραστηριότητα –λέτε – θα ελέγχεται, αλλά εδώ πρέπει να μπει ένα πιο αυστηρό πλάνο, γιατί «επιχειρηματική» δραστηριότητα από κάποιους επιτήδειους, οι οποίοι θα μπουν στις λέσχες, όχι για να κάνουν επεισόδια, για να αναλάβουν επιχειρηματικές δραστηριότητες, αυτό θα γίνει, δεν υπάρχει περίπτωση.

Οπότε, εκεί πρέπει το αυστηρό πλαίσιο να είναι λίγο καλύτερο, απέναντι στις λέσχες φιλάθλων, οι οποίες πρέπει να είναι και νόμιμες και εγκεκριμένες, για να μπορούν να ελεγχθούν, γιατί αυτές μαζί με τις ομάδες, που οι ομάδες δεν μπορούν να αποποιηθούν των ευθυνών και να λένε ότι εμείς δεν αναγνωρίζουμε τη συγκεκριμένη λέσχη.

Σε ό,τι αφορά τις μετακινήσεις των οπαδών γιατί αθλητισμός, χωρίς μετακινήσεις φιλάθλων και όχι αυτών των οπαδών -πείτε το σωστά- δεν μπορεί να υπάρξει, δηλαδή η ομορφιά του αθλήματος είναι, όταν υπάρχουν οι μετακινήσεις των φιλάθλων, για να το χαρούν, ως μία εκδρομή, να το χαρούν, ως ένα γεγονός. Αν αρχίζουμε να τους περιορίζουμε μέσα στα σπίτια τους -που λέμε- τότε δεν έχουμε κάνει απολύτως τίποτα. Βέβαια, γίνεται μια προσπάθεια.

Το ιδιώνυμο, προσαρμοσμένο στην εποχή μας, είναι νομίζω το πιο σημαντικό κομμάτι του συγκεκριμένου νομοσχεδίου. Κατά την άποψή μας, αυτό μπορεί να σηματοδοτήσει, πραγματικά, το μέλλον του αθλητικού χώρου. Γι΄ αυτό και θέλει προσπάθεια, αλλά να μην υπάρχει συγκεντρωτισμός -όπως είπαμε- εξουσιών σε συγκεκριμένα πρόσωπα σε ό,τι αφορά τη λήψη αποφάσεων για τον αθλητισμό.

H συγχώνευση τώρα των κατηγοριών, που πλέον καταργείται η Γ΄ εθνική, γίνεται αυτή η συγχώνευση της Super League 2 με την Football League σε 2 ομίλους, βόρειο και νότιο, είναι αδήριτη ανάγκη. Είναι αδήριτη ανάγκη, διότι οικονομικά οι ομάδες δεν βγαίνουν. Άλλωστε και σε προσωπική μου τοποθέτηση, κύριε Υπουργέ, πριν από καιρό, σας το ανέφερα, δεν βγαίνουν οικονομικά οι ομάδες, λόγω της μεγάλης χιλιομετρικής απόστασης, λόγω, δηλαδή, της γεωγραφικής κατανομής.

Θεωρώ ότι οι δύο όμιλοι θα περιορίσουν τα έξοδα των ομάδων, άρα, θα μπορούν οι ομάδες να αγωνίζονται, αλλά εδώ μπαίνει η εγγυητική επιστολή, μπαίνει η αύξηση του μετοχικού κεφαλαίου, μέχρι 250.000 ευρώ. Αυτό πρέπει -το λέει και η λέξη- πρέπει να υπάρχει εγγυητική, για να μπορούν να πληρωθούν οι πάντες, που θα δρουν μέσα στις ομάδες, δηλαδή, έχουν τους ποδοσφαιριστές, τους προπονητές, τους φροντιστές, τους υπαλλήλους του γηπέδου, τους προμηθευτές. Σαφώς. Εδώ, όμως, βάζετε αυτό το πλαίσιο των 250.000. Θα πρέπει να το ξανασκεφτείτε λίγο το ύψος των χρημάτων, τουλάχιστον, στην παρούσα χρονική στιγμή, η οποία πήγε τις ομάδες πολύ πίσω. Το ξέρετε, λόγω της υγειονομικής κρίσης, λόγω της πανδημίας, εισιτήρια δεν έγιναν, αγώνες δεν έγιναν, ομάδες δεν πήραν τα απαιτούμενα τηλεοπτικά δικαιώματα στην Football League -μιλάμε για ομάδες, δηλαδή, που θα ανέλθουν από τη Football League στη Super League 2- δεν είχαν τα ίδια τηλεοπτικά δικαιώματα εξ αυτών, για να έχουν έσοδα.

Άρα, λοιπόν, κάποιες ομάδες θα δυσκολευτούν και είναι κρίμα, γιατί είναι ιστορικές ομάδες. Μήπως μπορούμε να δούμε εκεί αυτό το οικονομικό πλαίσιο για την εγγυητική επιστολή, μήπως μπορούν να υπάρχουν άλλες εγγυήσεις. Έπρεπε να το ψάξετε λίγο παραπάνω, υπό την έννοια να αντιληφθείτε τη χρονική περίοδο των δύο τελευταίων ετών, που είναι πάρα πολύ δύσκολη για τις ομάδες.

Τώρα, το θέμα είναι ότι μετά την Super League 1- Super League 2 , δηλαδή Α΄ και Β΄ Εθνική και γυρνάμε παλιά, δεν είναι κακό η ιστορία επαναλαμβάνεται και στο χώρο του αθλητισμού, όπως ήταν το ποδόσφαιρο, τη δεκαετία του ΄70 και του ΄80, που είχαμε τους δύο ομίλους, βόρειους και νότιους.

Το πώς θα ανεβαίνουν οι ομάδες και τι αγώνες θα γίνονται, αυτό θα το δείτε εσείς, για να είναι δίκαιο απέναντι στις ομάδες, που αγωνίζονται. Η ομάδα, όμως, που θα πέφτει από την Super League 2, θα πηγαίνει κατευθείαν σε ερασιτεχνικό επίπεδο. Το ερασιτεχνικό επίπεδο δεν είναι κακό, αλλά το λέει και η λέξη. Μήπως, όμως, πρέπει να το δούμε κι αυτό, γιατί υπάρχει τώρα και το άλλο φαινόμενο. Να έχουμε μία πολύ καλή ιστορική ομάδα, με ένα πολύ καλό brand name, το πω έτσι, με μεγάλη παράδοση, να πέφτει κατευθείαν σε ερασιτεχνικό επίπεδο. Εκεί, θέλω να το δούμε, για να δίνουμε πάντα τα εχέγγυα σε αυτήν την ομάδα να μην βυθιστεί μετά και αφανιστεί από τον αθλητικό - ποδοσφαιρικό χάρτη.

Σε ό,τι αφορά όλη αυτή τη συζήτηση, που γίνεται για το αντιντόπινγκ, όπως και για το ιδιώνυμο, για την πάταξη της βίας, θέλει πάρα πολλή συζήτηση το θέμα αυτό, γιατί το γενετικό ντόπινγκ, που έρχεται πλέον στη νέα ψηφιοποιημένη εποχή, θα είναι δύσκολο να αντιμετωπιστεί. Πάντα ένα βήμα πιο μπροστά το ντόπινγκ από το αντιντόπινγκ θέλει εργαστήρια, θέλει εξειδικευμένους επιστήμονες, θέλει ημερίδες, θέλει μαθήματα, θέλει σεμινάρια από τους ίδιους τους ανθρώπους του «επίσταμαι», όχι απλά να ενημερωθεί σε ό,τι αφορά το τι είναι αντιντόπινγκ. Εδώ, θα μπούμε, δηλαδή, σε δύσκολα χρόνια, θα μπούμε σε δύσκολες καταστάσεις. Αν διαβάσετε μελέτες γιατρών, δύσκολα θα αντιμετωπίζεται και θα ανιχνεύεται, διότι θα είναι ένα τροποποιημένο γενετικά ντόπινγκ και εδώ η επιστήμη θα έχει τον πρώτο λόγο.

Άρα, λοιπόν, για να το προλάβουμε αυτό για τα επόμενα χρόνια - που έρχεται ένα ντόπινγκ γενετικά τροποποιημένο, σε γενετικό κώδικα, γιατί αυτό γίνεται παρανόμως από πολλούς, οι οποίοι θέλουν να διεισδύσουν στο ντόπινγκ και να είναι δύσκολα ανιχνεύσιμο για επιδόσεις, γιατί από πίσω κρύβονται μεγάλες εταιρείες και είναι πακτωλός χρημάτων - θα πρέπει αυτό να το δούμε, για να είμαστε έτοιμοι να το αντιμετωπίσουμε. Διότι, το όνομα της Ελλάδος στο θέμα του ντόπινγκ, το ξέρετε πολύ καλά, έχει αμαυρωθεί από επώνυμους αθλητές, που βρέθηκαν να έχουν πάρει απαγορευμένες ουσίες, σπιλώθηκε το όνομά τους και καταρρακώνεται αυτό το αθλητικό πνεύμα.

Σε ό,τι αφορά, λοιπόν, το θέμα αυτό, έχουμε επιφυλάξεις για το πώς θα λειτουργήσει αυτός ο νέος φορέας, που ξεκίνησε από το προηγούμενο νομοσχέδιο. Αυτό που είπαμε και χθες, η εναρμόνιση με το ευρωπαϊκό κεκτημένο, με αυτό το πλαίσιο είτε της FIFA σε παγκόσμιο επίπεδο είτε της UEFA, αναγκαστικά, με την καλή έννοια, θα πρέπει να εναρμονιστούν. Το θέμα είναι να παίρνουμε τα καλά και να βάζουμε αυτό το αυστηρό πλαίσιο, για να φύγουμε από κάποια κλισέ του παρελθόντος. Γι’ αυτό λέμε εμείς, ως Ελληνική Λύση, ότι θέλουμε να διανθίσουμε κάποια ζητήματα σε ό,τι αφορά τον έλεγχο και όχι να υπάρχει συγκέντρωση σε συγκεκριμένα πρόσωπα, που θα αποφασίζουν για το χώρο του αθλητισμού. Κρατάμε, λοιπόν, επιφυλάξεις για πάρα πολλά ζητήματα.

Τώρα, σε ό,τι αφορά για το θέμα συμψηφισμού για τις αθλητικές εγκαταστάσεις, αυτό δεν είναι κάτι κακό. Θα μπορούν, με αυτόν τον τρόπο, οι ομάδες να βοηθήσουν στο να συντηρηθούν κάποιες αθλητικές εγκαταστάσεις, που τις χρησιμοποιούν. Είναι μια ευκαιρία, γιατί δεν μπορούν ανεξέλεγκτα οι ομάδες, για τα δικά τους συμφέροντα, να τις χρησιμοποιούν. Το θέμα είναι ότι θα υπάρχουν κυρώσεις, αν τις παραδώσουν με προβλήματα; Δηλαδή, αν έχουν υποστεί ζημιές; Εκεί, θέλουμε ένα αυστηρό πλαίσιο ελέγχου.

Σε ό,τι αφορά την πλατφόρμα «ΠΕΛΟΠΑΣ». Εμείς κάναμε μία πρόταση, κύριε Πρόεδρε της Επιτροπής, να υπάρχει εκπρόσωπος της Κεντρικής Ένωσης Δήμων και Κοινοτήτων. Είδα κάπου τον Δήμαρχο Τρικκαίων, τον κ. Παπαστεργίου, που πήγε να μιλήσει γι΄ αυτό το θέμα. Αυτή τη στιγμή, έχουμε πάρα πολλές αθλητικές εγκαταστάσεις, που ανήκουν στους ΟΤΑ. Το βιώνω και εγώ στις Σέρρες, με ένα κολυμβητήριο, αρκετές δεκαετίες που πρέπει να γίνει με πενηντάρα πισίνα, κάποιοι χώροι καλαθοσφαίρισης, κάποια γυμναστήρια, το εθνικό γήπεδο Σερρών, που έχει χίλια μύρια προβλήματα και άλλα. Αυτά πρέπει ο δήμος να τα εκμεταλλευτεί, για να φέρει το μαζικό αθλητισμό. Γιατί το ζητούμενο στον αθλητισμό, το φυτώριο και το μέλλον είναι η νεαρή ηλικία των 8 ετών και των 5 ετών για το κολυμβητήριο. Αυτό είναι το φυτώριο, αυτό είναι το εκκολαπτήριο, δεν των 25 ετών. Ακόμα, είναι τα δεκάχρονα, που θα πάνε στο στίβο. Το θέμα, όμως, είναι ότι αυτές οι αθλητικές εγκαταστάσεις είναι εγκαταλελειμμένες, έχουν ρημάξει. Ωραία, να γίνει το μητρώο, να ξέρει το Υπουργείο τι έχει. Κύριε Υπουργέ, είστε τοπογράφος, να γίνει ένα τοπογραφικό αποτύπωμα.

Να ξέρουμε πού είναι τα ορόσημα, να ξέρουμε τον αναδασμό του αθλητισμού, να το πω έτσι, το είπα κι εχθές, να ξέρουμε πώς κινούμεθα πάνω σ’ αυτό το τοπογραφικό διάγραμμα, με τα ορόσημα, που έχει και τις γωνίες, που πρέπει να πάρει με τα κάτοπτρα εκεί, για να γίνει η αποτύπωση, να ξέρει τι γίνεται. Το θέμα είναι θα βοηθηθεί η Αυτοδιοίκηση, για να μπορέσει να βελτιώσει αυτό το τοπικό διάγραμμα με τα ταχύμετρα, να το πω έτσι σωστά στη γλώσσα της τοπογραφικής του κυρίου Υπουργού, για να έχουμε αυτό το αποτύπωμα το τοπογραφικό; Θα βοηθηθούν οι δήμοι; Υπάρχει έγκριση; Καλό είναι, δηλαδή, να γίνει η καταγραφή εκεί, να υπάρχει ένα συγκεκριμένο πλαίσιο.

Τέλος, κατ’ άρθρο τοποθετηθήκαμε και εχθές και θα έχουμε την ευκαιρία να τοποθετηθούμε και στην Ολομέλεια, την Πέμπτη.

Η Γενική Γραμματεία Αθλητισμού πρέπει να παίζει έναν πιο ουσιαστικό ρόλο. Αφού μιλάμε για εναρμόνιση με την UEFA και την FIFA, στην αντίστοιχη Γενική Γραμματεία Αθλητισμού, στη Σουηδία, για παράδειγμα, μπορείς να πάρεις τηλέφωνο σε ένα τριψήφιο νούμερο και να σε ενημερώσουν για πάρα πολλά ζητήματα. Είναι πολύ καλό να υπάρχει επικοινωνία με τους αθλητές, με τα σωματεία, με ανθρώπους, που θέλουν να ενημερωθούν. Εκεί, λοιπόν, η Γενική Γραμματεία Αθλητισμού τους ενημερώνει για πολλά ζητήματα, μεταξύ αυτών, εάν κάποιος αθλητής κρατάει ένα σκεύασμα στα χέρια του, που μπορεί να το πήρε από ένα γυμναστήριο, μπορεί να το πήρε και από ένα φαρμακείο ακόμη της Σουηδίας και να είναι παράνομο, του λέει, εάν είναι στη λίστα με τις απαγορευμένες ουσίες και μέσα στα φαρμακεία, εκεί, υπάρχει ένα εγχειρίδιο από την αντίστοιχη Γενική Γραμματέα Αθλητισμού της Σουηδίας, που λέει ποιες είναι οι απαγορευμένες ουσίες. Ξέρετε, έτσι δεν είναι ανενημέρωτοι οι αθλητές, οι πολίτες, οι γονείς. Μπορούν να ενημερωθούν. Τέτοιες δράσεις είναι πολύ καλό να γίνουν και στα σχολεία με μαθήματα για το αντιντόπινγκ και για το θέμα του χουλιγκανισμού, γιατί πλέον αποτελεί ένα πιο ενεργό κύτταρο.

Κατά τα άλλα, επιφυλασσόμαστε για την Ολομέλεια για τους λόγους,, που έχω εξηγήσει, κατ’ άρθρο τοποθετηθήκαμε κι εχθές και θα έχουμε την ευκαιρία να το συζητήσουμε και κατά την ημέρα της ψήφισής του. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ ( Πρόεδρος της Επιτροπής)**: Το λόγο έχει ο κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Θέλω να πω, κύριε συνάδελφε, ότι χτυπάτε πόρτες που είναι ήδη ανοικτές σε ό,τι αφορά στο θέμα της ενημέρωσης, της ενεργοποίησης της επαφής. Έχουμε, ήδη, προαναγγείλει - πήγε λίγο πίσω λόγω lockdown, αλλά είμαστε σχεδόν έτοιμοι και θα ενεργοποιηθεί, το αμέσως επόμενο διάστημα, θα είμαι σε θέση να σας πω ακριβείς ημερομηνίες, helpdesk στη Γενική Γραμματεία Αθλητισμού, όπου θα μπορούν να απευθύνονται πλέον άπαντες, στελέχη της αθλητικής οικογένειας της χώρας μας και να μην ψάχνονται από υπηρεσία σε υπηρεσία. Αυτό είναι το ένα, και το δεύτερο ότι έχουμε ήδη ετοιμάσει καμπάνια ενημέρωσης, σχετικά με το αντιντόπινγκ, η οποία θα είναι κι αυτή έτοιμη σε 20 ημέρες με ένα μήνα περίπου και θα τρέξει μέσα από τα social media οριζόντια, για να καταλάβει η κοινωνία και κυρίως οι νέοι τις παρενέργειες αυτών των ουσιών, αφενός και αφετέρου τη δυνατότητα, που δίνεται, πλέον μέσα από όλο αυτό, που ενεργοποιούμε, να στραφούν προς τον υγιή αθλητισμό και χωρίς, φυσικά, τη βοήθεια τέτοιων ουσιών.

Το άλλο που είπατε όσον αφορά τις πληροφορίες για τις ουσίες, δεν είναι δική μας δουλειά, δεν μπορεί να την κάνει η Γενική Γραμματεία Αθλητισμού. Θα ήταν λάθος να το κάναμε, διότι χρειάζεται μια επιστημονική υποστήριξη. Άρα, λοιπόν, έχουμε συστήσει επιστημονική επιτροπή, στον Ε.Ο.ΚΑ.Ν., η οποία μέσα από τις πρωτοβουλίες, που πρέπει να κάνει, μεταξύ πολλών άλλων, είναι να μπορεί να τροφοδοτεί με πληροφορίες, εκπαίδευση για πράγματα, τα οποία θέλουν πολύ - πολύ προσεκτική δουλειά και κυρίως επιστημονική γνώση, την οποία, φυσικά, δεν έχει ούτε η Γενική Γραμματεία Αθλητισμού, ούτε εμείς, ούτε τα στελέχη του Υπουργείου μας. Οι παρατηρήσεις σας, όμως, είναι σε σωστή κατεύθυνση και σας λέω ότι ήδη έχουμε δρομολογήσει κάποια πράγματα από αυτά, που είπατε.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)** : Εγώ λέω να πάρετε τη λίστα από τους επιστήμονες.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Δεν είναι ακριβώς μια λίστα, που λέμε «αυτό είναι θετικό, αυτό είναι αρνητικό», χρειάζεται υποστήριξη και διαρκής επικαιροποίηση των πληροφοριών γι’ αυτόν τον μεγάλο κόσμο του ντόπινγκ, που τρέχει με μεγάλη ταχύτητα και που, κακά τα ψέματα, προηγείται του αντιντόπινγκ, όπως πολύ σωστά είπατε. Εμείς καλούμαστε να εναρμονίσουμε πλέον το βηματισμό μας με το WADA, δηλαδή σε διεθνές επίπεδο, κάτι στο οποίο η χώρα μας έχει μείνει πάρα πολύ πίσω. Έχουμε πολλά να κάνουμε σ’ αυτόν τον τομέα και συμφωνώ απόλυτα μαζί σας και με την ανησυχία την οποία καταθέσατε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Λογιάδης,Ειδικός Αγορητής του ΜέΡΑ25 .

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25)**: Ευχαριστώ πολύ, κύριε Πρόεδρε.

Κύριε Υπουργέ, θα συνεχίσω σήμερα, για να τονίσω κάποια σημεία του νομοσχεδίου σας που θεωρούμε βασικά ως ΜέΡΑ25.

Στο μέρος Α΄, άρθρο 3, Επιτροπή Επαγγελματικού Αθλητισμού, παράγραφος 13. «Η Γενική Γραμματεία Αθλητισμού, έπειτα από πρόταση της Ε.Ε.Α., μπορεί να αναθέτει σε εξωτερικούς συνεργάτες ή τεχνικούς συμβούλους τη διεκπεραίωση συγκεκριμένων υποθέσεων αρμοδιότητας της Ε.Ε.Α.». Θεωρούμε ότι δεν είναι συγκεκριμένο και δεν αναφέρει πουθενά, υπό ποιους όρους θα γίνεται αυτή η ανάθεση.

Στο άρθρο 4, «Αρμοδιότητες της Επιτροπής Επαγγελματικού Αθλητισμού. Τακτικοί και έκτακτοι έλεγχοι, πιστοποιητικό Επιτροπής Επαγγελματικού Αθλητισμού». Το άρθρο αυτό, κατά τη γνώμη μας, δεν λύνει το πρόβλημα, που αντιμετωπίζουν τα Σωματεία, εκτός από το ποδόσφαιρο, με τις αδειοδοτήσεις. Υπάρχει μεγάλο πρόβλημα στους συλλόγους, που δημιουργείται από καθυστέρηση έκδοσης του πιστοποιητικού, κυρίως για το μπάσκετ και το βόλεϊ, με αποτέλεσμα οι ομάδες να μην μπορούν να ακολουθήσουν τον προγραμματισμό τους και οι αθλητές να είναι στον αέρα.

Τα πρωταθλήματα του βόλεϊ και του μπάσκετ, συνήθως, ολοκληρώνονται πριν του ποδοσφαίρου, επομένως θα μπορούσε και η Ε.Ε.Α. να ξεκινάει τους ελέγχους, πρώτα από αυτά, που είναι και λιγότερα σε αριθμό και στη συνέχεια να ασχολείται με τα σωματεία του ποδοσφαίρου, που είναι πιο πολλά και παρουσιάζουν οι φάκελοι τους περισσότερα προβλήματα.

Στο ίδιο, άρθρο 4, παράγραφοι 15α΄ και 15β΄, τροποποιούνται ο αριθμός και το έτος των δικαιολογητικών, όπως επίσης και αναπροσαρμόζεται το ύψος του προστίμου. Θεωρούμε ότι και τα δύο αυτά, 15α΄ και 15β΄, αφήνουν παράθυρο ανοιχτό και οι δύο Υπουργοί μπορούν να αναπροσαρμόζουν το πρόστιμο, κατά το δοκούν. Θεωρούμε, λοιπόν, ότι πρέπει να καταργηθεί η παράγραφος 15α΄ και 15β΄.

Το ίδιο ισχύει και για την παράγραφο 12, του άρθρου 5, που αναφέρεται στην εγγυητική επιστολή, όπου μπορούν οι δύο Υπουργοί να αναπροσαρμόζουν το ύψος της εγγυητικής επιστολής, κατά το δοκούν και να επηρεάζουν έτσι την όλη διαδικασία.

Στο άρθρο 6, η δυνατότητα ανώνυμων αθλητικών εταιρειών για τη χρηματοδότηση της ανέγερσης, ανακατασκευής, επισκευής και συντήρησης αθλητικών εγκαταστάσεων, εδώ θεωρούμε ότι αυτό δίνει τη δυνατότητα σε Α.Α.Ε. να διενεργούνται έργα επισκευής και συντήρησης σε δημόσιες αθλητικές εγκαταστάσεις με συμψηφισμό στα μισθώματα. Έτσι οι Α.Α.Ε. αξιοποιούν τις αθλητικές εγκαταστάσεις και η Διεύθυνση Τεχνικών Αθλητικών Έργων και Υποδομών της Γενικής Γραμματείας Αθλητισμού μετατρέπεται σε απλό εκτιμητή των έργων των μεγαλοεργολάβων, οι οποίοι διοικούν Α.Α.Ε.. Στο τέλος του άρθρου λέει ότι αυτό έχει και αναδρομική ισχύ.

Νόμους με αναδρομική ισχύ βλέπουμε, δυστυχώς, μόνο στην Ελλάδα, αυτό είναι ελληνικό φαινόμενο.

Στο μέρος Β΄ άρθρο 13, «Οργανωμένες μετακινήσεις φιλάθλων» αναφέρεται ότι σε οργανωμένες μετακινήσεις δύνανται να συμμετέχουν μόνο φίλαθλοι, που είναι μέλη οργανωμένων λεσχών του οικείου αθλητικού σωματείου και μόνο για να παρακολουθήσουν αθλητικές εκδηλώσεις στις οποίες διαγωνίζονται ως φιλοξενούμενοι.

Εδώ θεωρούμε ότι έχουμε μία έμμεση κατάργηση της φιλάθλου ιδιότητας. Όποιος οπαδός ομάδας δεν είναι μέλος σε λέσχη φιλάθλων, δεν μπορεί προφανώς να παρακολουθήσει εκτός έδρας αγώνα της ομάδας, που υποστηρίζει.

Και περαιτέρω, αν δημιουργηθούν επεισόδια μεμονωμένα και δεν βρεθούν οι ένοχοι, τότε την πληρώνουν όλα τα μέλη της λέσχης, εφόσον δεν γίνουν ρουφιάνοι.

Μέρος Γ΄, «Αναδιάρθρωση κατηγοριών επαγγελματικού ποδοσφαίρου». Η αναδιάρθρωση γίνεται πάλι μεσούσης της περιόδου, το είπαμε και στην αρχή, ενώ σε μία κανονική χώρα, η όποια αναδιάρθρωση θα αποφασιζόταν σήμερα, θα αφορούσε τη μεθεπόμενη αθλητική χρονιά, έτσι ώστε η πολιτεία, η Ε.Π.Ο. και τα αθλητικά σωματεία να μπορούσαν να κάνουν τον προγραμματισμό τους σωστά.

Στο άρθρο 19, συμφωνούμε, όσον αφορά την παράγραφο 2, τουλάχιστον το ήμισυ των δηλωθέντων σε κάθε αγώνα ποδοσφαιριστών καθ΄ όλη τη διάρκεια του πρωταθλήματος πρέπει να πληροί τις προϋποθέσεις συμμετοχής, σε ελληνική εθνική ομάδα οποιασδήποτε ηλικιακής κατηγορίας. Αυτό είναι προς τη σωστή κατεύθυνση.

Στο Μέρος Ε΄, άρθρο 38. Θεσμοθετείτε, με κάποιες λεπτομέρειες, τη λειτουργία της Εθνικής Σχολής Προπονητών και αναθέτετε, κατά βούληση, σε κάποιες ομοσπονδίες να διεξάγουν δικές τους σχολές. Το άρθρο αυτό θεσμοθετεί την Εθνική Σχολή Προπονητών, η οποία καθορίζει ποιοι επιλέγονται να φοιτήσουν στο πρόγραμμα σπουδών των σχολών της Γενικής Γραμματείας Αθλητισμού και αποτελείται από 4 διοικητικούς υπαλλήλους και τρία μέλη Δ.Ε.Π. των πανεπιστημίων της χώρας. Μα, πώς είναι δυνατόν διοικητικοί υπάλληλοι να συμμετέχουν σε εκπαιδευτικά όργανα και μάλιστα, κατά πλειοψηφία;

Πώς ο νομοθέτης είναι σίγουρος ότι όσοι συμμετέχουν, ως πλειοψηφία, στο ίδιο όργανο, μέλη Δ.Ε.Π. από τα Α.Ε.Ι. της χώρας, όταν η δραστηριότητά τους αντιβαίνει τη βασική τους ιδιότητα;

Γιατί δεν καθορίζονται με τις διατάξεις του νόμου ο υποχρεωτικός χαρακτήρας της διδακτικής και παιδαγωγικής επάρκειας, ο αριθμός μαθημάτων κάθε κατηγορίας και οι διδακτικές και ελάχιστες πιστωτικές μονάδες; Τι προσπαθεί ο νομοθέτης να φτιάξει εντός της Γενικής Γραμματείας Αθλητισμού; Ένα νέο Ι.Ε.Κ.; Ένα Ινστιτούτο Δια Βίου Μάθησης ή κάτι άλλο;

Θεωρούμε ότι πρέπει να καταργηθεί η διάταξη και να σταματήσει η Γενική Γραμματεία Αθλητισμού να ασχολείται με την εκπαίδευση προπονητών, διότι είναι αναχρονιστικό.

Άρθρο 38, παράγραφος 4β΄. Το άρθρο αυτό υποβαθμίζει την ανώτατη εκπαίδευση, στο σύνολό της και τα πιστοποιημένα προγράμματα σπουδών από την Εθνική Αρχή Ανώτατης Εκπαίδευσης. Πώς είναι δυνατόν η ΕΠΟ να είναι μοναδική αρχή στη χώρα, που αποδίδει επαγγελματικά δικαιώματα; Θεωρούμε ότι οι διατάξεις αυτές παραβιάζουν διατάξεις του Συντάγματος και δεν απορρέουν, διαπιστωμένα, από καμία υποχρέωση της χώρας, απέναντι στη FIFA ή στην UEFA.

Τέλος, στον ερασιτεχνικό αθλητισμό, στα μαχητικά αθλήματα, η πλειοψηφία των προπονητών είναι κάτοχοι διπλώματος προπονητή Γ΄ κατηγορίας της Γενικής Γραμματείας Αθλητισμού. Αν και εφόσον η διάταξη παραμείνει, ως έχει, αυτομάτως σημαίνει ότι, λόγω έλλειψης προπονητών κατηγορίας Β΄ και κατηγορίας Α΄, τα μόνιμα ενεργά και εγγεγραμμένα στο μητρώο της Γενικής Γραμματείας Αθλητισμού αθλητικά σωματεία, θα βρεθούν σε αδιέξοδο, διότι δεν θα μπορούν να μετέχουν σε επίσημα πρωταθλήματα πανελλαδικής εμβέλειας, καθώς η διάταξη στερεί αυτό το δικαίωμα στα σωματεία, που διατηρούν εργασιακή σχέση με προπονητές Γ΄ κατηγορίας.

Η αναμόρφωση του υπάρχοντος πλαισίου δεν μπορεί να εφαρμοσθεί, έως ότου δοθεί ικανό χρονικό διάστημα στις αθλητικές ομοσπονδίες να προχωρήσουν στην ίδρυση σχολών προπονητών Β΄ κατηγορίας, υπό τη Γενική Γραμματεία Αθλητισμού και, παραλλήλως, να δοθεί χρονικό περιθώριο στα ερασιτεχνικά αθλητικά σωματεία και στους προπονητές να προετοιμαστούν για τη μεταρρύθμιση, που σχετίζεται με το επάγγελμα του προπονητή.

Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Στυλιανίδης Ευριπίδης, Φωτήλας Ιάσων, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Τζούφη Μερόπη, Χρηστίδου Ραλλία, Κωνσταντόπουλος Δημήτριος, Παπανδρέου Γεώργιος, Δελής Ιωάννης, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Λογιάδης Γεώργιος και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κύριος Λοβέρδος.

**ΙΩΑΝΝΗΣ - ΜΙΧΑΗΛ ΛΟΒΕΡΔΟΣ**: Κύριε Πρόεδρε, κυρίες και κύριοι συνάδελφοι, το Σαββατοκύριακο, που πέρασε, ήταν μια καταπληκτική στιγμή, όχι μόνο για τον αθλητισμό, αλλά και για τον κόσμο ολόκληρο. Σε δύο περιστατικά, τα οποία συνέβησαν, όλοι νιώσαμε πολύ μεγάλη χαρά και συγκίνηση. Στην περίπτωση του Δανού ποδοσφαιριστή Έρικσεν, η ανθρωπότητα ολόκληρη, όλη η Ευρώπη και όλος αθλητικός και ποδοσφαιρικός κόσμος έδειξε την ευαισθησία του, τη συγκίνηση του και την υποστήριξή του σε αυτό το φοβερό περιστατικό, που υπέστη ο ποδοσφαιριστής και ιδιαίτερα ο συμπαίκτης του, ο αρχηγός της Εθνικής Δανίας, όπως συμπεριφέρθηκε.

Την επόμενη μέρα, την Κυριακή, είχαμε τον τελικό ενός από τα κορυφαία τουρνουά τένις στον κόσμο, το Ρολάν Γκαρός. Εκεί αντιμέτωπος ήταν για πρώτη φορά ένας Έλληνας τενίστας, σε ένα άθλημα, το οποίο δεν ήταν μέχρι τώρα δημοφιλές στην Ελλάδα, ο Στέφανος Τσιτσιπάς, που συγκίνησε όλη την Ελλάδα. Έκανε ρεκόρ τηλεθέασης αυτός ο αγώνας τένις. Δεν βλέπαμε ποτέ τένις στην Ελλάδα. Εγώ έβλεπα από μικρός, αλλά γενικά ο κόσμος δεν έβλεπε. Επειδή ήταν ο Τσιτσιπάς, ο οποίος είναι ένα καταπληκτικό παλικάρι, που έχει κάνει πράγματα, που δεν θα το πιστεύαμε ποτέ στην Ελλάδα ότι θα μπορούσε να κάνει και τα έκανε, χωρίς κρατική υποστήριξη, χωρίς να έχει κάποιο «βύσμα» ή κάποια οικονομική επιφάνεια τεράστια. Τα έκανε, γιατί είναι παλικάρι και γιατί δουλεύει σωστά και επαγγελματικά.

Εγώ θα ήθελα να πω ότι, πέραν του θαυμασμού, που νιώθουμε, όπως όλοι οι Έλληνες, για τον Τσιτσιπά, ένιωσα και πάρα πολύ μεγάλο θαυμασμό και για τον αντίπαλό του, τον Σέρβο Τζόκοβιτς, ο οποίος κατόρθωσε το 2-0 να το κάνει 3-2, να το γυρίσει. Τι σημαίνει αυτό; Θέλει να έχεις τεράστια ψυχική δύναμη, για να το κάνεις αυτό και όταν διάβασα ότι ο Τζόκοβιτς είναι παιδί του εμφυλίου πολέμου στην Γιουγκοσλαβία και ότι προπονείτο, ενώ έπεφταν οι βόμβες, καταλαβαίνετε, κυρίες και κύριοι συνάδελφοι, τι σημαίνει να έχεις ψυχική δύναμη, για να μπορείς να πετύχεις και να γίνεις ο καλύτερος.

Ο Τσιτσιπάς και ο Τζόκοβιτς μας διδάσκουν ότι δεν αρκεί μόνο το ταλέντο. Χρειάζεται σκληρή δουλειά. Χρειάζεται μεγάλη ψυχική δύναμη. Χρειάζεται μεγάλη προσπάθεια και να μην τα παρατάς ποτέ, για να γίνεις ο καλύτερος, για να γίνεις άριστος και αυτή είναι η αριστεία, που υποστηρίζουμε. Γιατί αρκετά συχνά ο ΣΥΡΙΖΑ μας ειρωνεύεται, επειδή είμαστε υπέρ, λέει, των αρίστων. Ναι, θέλουμε να υπάρχουν οι άριστοι, οι άριστοι, που δεν δημιουργούνται από κάποιο «κομματικό σωλήνα», που δεν έχουν την εύνοια κάποιου ισχυρού της πολιτικής ή των χρημάτων, αλλά που δημιουργούνται με τη σκληρή προσπάθεια, που καταβάλλουν.

Ξέρετε, τον Τσιτσιπά ο κύριος Αυγενάκης, σήμερα και να θέλει να τον καταστρέψει και να θέλει να τον βοηθήσει, ούτε στη μία περίπτωση ούτε στην άλλη περίπτωση, δεν μπορεί να κάνει τίποτα. Ούτε η Κυβέρνηση ολόκληρη ούτε η Βουλή ολόκληρη ! Είναι από μόνος του, μπορεί να πετύχει και από μόνος του, μπορεί να αποτύχει. Αυτό θέλουμε να γίνεται, αν μπορεί σε όλους τους τομείς, όχι μόνο της αθλητικής, αλλά και γενικότερα της κοινωνικής και επαγγελματικής δραστηριότητας. Αυτό είναι σημαντικό. Δυστυχώς όμως, δεν υπάρχουν μόνο άριστοι σε μια κοινωνία και γι’ αυτό υπάρχει και η προστασία, που πρέπει να δίνουμε σε αυτούς, που δεν άριστοι και που είναι ανίσχυροι και εκεί πράγματι, πρέπει να παρεμβαίνει η πολιτεία.

Ο αθλητισμός δεν είναι μόνον ο Τσιτσιπάς και ο Τζόκοβιτς είναι και το ντόπινγκ, κακά τα ψέματα, είναι και ο χουλιγκανισμός, είναι και τα διάφορα κατεστημένα συμφέροντα στις ομοσπονδίες, είναι και η διαφθορά. Η Κυβέρνηση της Ν.Δ., με Υφυπουργό Αθλητισμού τον Λευτέρη Αυγενάκη, έφερε διάφορα νομοσχέδια, τα τελευταία δύο χρόνια, στην προσπάθειά της να περιορίσει, κατά το δυνατόν, τα φαινόμενα αυτά. Κατά τη γνώμη μου, αυτό που έκανε, το οποίο ήταν τολμηρό, επικρίθηκε από πολλούς και έντονα: Για τα σωματεία - σφραγίδες, για τις ομοσπονδίες, για τις θητείες των διοικήσεων, για τα κατεστημένα συμφέροντα, που επικρατούσαν, επί δεκαετίες, σε διάφορες ομοσπονδίες, για τα όρια ηλικίας. Όλα αυτά, κατά τη γνώμη μου, ήταν σωστά και φαίνεται πως αρχίζουν να αποδίδουν και καρπούς.

Είδαμε ότι στις νέες διοικήσεις των ομοσπονδιών, βγήκαν πολλά νέα πρόσωπα σε ποσοστό 83% και μη λέτε ότι έγινε παρέμβαση για να βγουν Νεοδημοκράτες ! Δεν βγήκαν παντού οι Νεοδημοκράτες, πώς να το κάνουμε ! Ναι, στην ΕΠΟ, που είναι η μεγαλύτερη Ομοσπονδία, βγήκε ο προερχόμενος από τη Ν.Δ., ο Ζαγοράκης, αλλά ο Ζαγοράκης δεν βγήκε επειδή ήταν Ν.Δ., αλλά επειδή ήταν αρχηγός της ομάδας στο Euro 2004. Στον ΣΕΓΑΣ, στην άλλη μεγάλη Ομοσπονδία, βγήκε μια Βουλευτής της Αντιπολίτευσης, η κυρία Σακοράφα, επειδή ήταν η παγκόσμια πρωταθλήτρια του ακοντισμού, γι’ αυτό βγήκε. Ο κύριος Αυγενάκης, προφανώς, δεν θα ήθελε τη Σακοράφα, αλλά δεν είναι στο τέλος στο χέρι του να επιλέξει ποιον θέλει και ποιον δεν θέλει. Λειτούργησαν ανεξάρτητα οι Ομοσπονδίες και αυτό είναι θετικό για την πρόοδο του αθλητισμού στη χώρα μας.

Εδώ έρχονται, λοιπόν, κάποιες ρυθμίσεις σημαντικές, με αυτό το νομοσχέδιο και για την αντιμετώπιση της βίας και του χουλιγκανισμού και για την αντιμετώπιση του ντόπινγκ. Είπε ο αγαπητός μου, κύριος Μάρκου, ότι δεν αρκούν, λέει, η αυστηροποίηση των ποινών και ότι έχουν αποτύχει οι αυστηροποιήσεις των ποινών για την καταπολέμηση του χουλιγκανισμού και ότι χρειάζεται πρόληψη. Μαζί σας στην πρόληψη, μαζί σας και στην παιδεία, φυσικά και πρέπει να υπάρχει παιδεία από τα παιδικά μας χρόνια, εναντίον τέτοιων φαινομένων, αλλά τώρα πρέπει να αντιμετωπίσουμε το πρόβλημα και το πρόβλημα λύνεται με αυστηρές ποινές.

Αντιθέτως απ’ ό,τι είπε ο κύριος Μάρκου, το 1985 και το 1989, που έγιναν οι δύο μεγάλες τραγωδίες στην ιστορία του παγκόσμιου ποδοσφαίρου, στο Χέιζελ και στο Χίλσμπορο της Βρετανίας, που ελάχιστοι γνωρίζουν ότι σκοτώθηκαν ακόμη περισσότεροι από στο Χέιζελ, το ‘ 89, αν δεν κάνω λάθος, η βρετανική κυβέρνηση – τότε ήταν η συντηρητική κυβέρνηση της Μάργκαρετ Θάτσερ – αποφάσισε και έλαβε πολύ αυστηρά μέτρα, μα, πάρα πολύ αυστηρά μέτρα. Η αυστηροποίηση των ποινών και πριν και μετά το γεγονός, είναι αυτή, που οδήγησε στην καταπολέμηση του χουλιγκανισμού, σε μεγάλο βαθμό, στη Βρετανία. Και ξέρετε, εκεί υπάρχει και μετά αυστηροποίηση των ποινών, μετά το γεγονός, αλλά υπάρχει και λίστα με τους με τους παραβάτες, οι οποίοι, κάθε Κυριακή, καλούνται να παρουσιαστούν στο αστυνομικό τμήμα και δεν μπορούν να πάνε στο γήπεδο. Υπάρχει και αφαίρεση διαβατηρίων, δεν μπορούν να ταξιδέψουν στο εξωτερικό οι χούλιγκανς, για να προκαλέσουν επεισόδια και μια σειρά από τέτοιες ρυθμίσεις, οι οποίες είναι αυστηρές, πολύ αυστηρές. Τι να κάνουμε, δεν υπάρχει άλλος τρόπος αντιμετώπισης αυτού του φαινομένου.

Εδώ στην Ελλάδα, δυστυχώς, η βία έχει προχωρήσει πάρα πολύ. Εδώ έχουμε επεισόδια και εκδηλώσεις χουλιγκανισμού, σε αγώνα πόλο κορασίδων, που δεν υπάρχει κανένας λόγος. Δεν υπάρχουν εκεί οργανωμένοι οπαδοί, επειδή παίζονται τα συμφέροντα τους. Εκεί είναι φανατισμός και πολλές φορές οι συγκρούσεις είναι μεταξύ οικογενειών και απλών ανθρώπων.

Πρέπει, λοιπόν, να πούμε ότι το νομοσχέδιο, που κατέθεσε το Υπουργείο Πολιτισμού και Αθλητισμού, κινείται στη σωστή κατεύθυνση. Και το ντόπινγκ πρέπει να αντιμετωπιστεί και η βία στα γήπεδα, που είναι, κατά τη γνώμη μας, τα πιο σημαντικά από όλα. Θα αντιμετωπιστούν; Δεν το ξέρω. Για να είμαι ειλικρινής, δεν το ξέρω. Η εφαρμογή του νόμου παίζει πολύ μεγάλο ρόλο, όπως και η διάθεση όλων μας να βοηθήσουμε στην καταπολέμηση. Και το ντόπινγκ επίσης, κακά τα ψέματα, είναι πάρα πολύ δύσκολη η αντιμετώπιση του. Είναι μια μάστιγα, που δεν έχει αντιμετωπιστεί, σε παγκόσμιο επίπεδο. Δεν είναι εύκολο να αντιμετωπιστεί, στην Ελλάδα, αλλά η κατεύθυνση είναι σωστή και γι’ αυτό αυτές ειδικά τις ρυθμίσεις πρέπει να τις υποστηρίξουμε στο νομοσχέδιο του κ. Αυγενάκη και του κ. Μαυρωτά.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε. Το λόγο έχει ο Βουλευτής του ΣΥΡΙΖΑ, ο κ. Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Σας ευχαριστώ, κύριε Πρόεδρε. Θα περίμενα ειλικρινά από τον κύριο Υπουργό, από τη στιγμή που όλα τα Κόμματα μπήκαν σε αυτή τη σημαντική συζήτηση του νομοσχεδίου, με συγκεκριμένα ερωτήματα και προτάσεις, να υπάρχουν κάποιες απαντήσεις. Δεν το περίμενα στην πρώτη τοποθέτηση του στην Επιτροπή, το περίμενα, όμως χθες και ευελπιστώ να γίνει σήμερα αυτό.

Δεν θέλω να επανέλθω στο ότι χθες, για παράδειγμα, ο Πρόεδρος του ΕΟΚΑΝ δεν απάντησε, σε συγκεκριμένες ερωτήσεις. Κλείνοντας, ο κ. Λοβέρδος είπε ότι η μάχη για το αντιντόπινγκ, τη βία και όλα αυτά είναι πάρα πολύ σημαντική και θα συμφωνήσω μαζί του, αλλά θεωρώ ότι χρειάζονται κάποιες απαντήσεις.

Χθες, είδαμε τον Υπουργό πάλι να μην προσεγγίζει την ταμπακιέρα, να μην προσεγγίζει τον τίτλο, αν θέλετε του νομοσχεδίου και το πώς παρουσιάστηκε, όλους τους προηγούμενους μήνες, να τρώει ένα μεγάλο μέρος του χρόνου του για το μητρώο, ένα μεγάλο μέρος του χρόνου της τοποθέτησής του για την ΚΥΑ και τα χρήματα, που θα πάνε προς τις ομάδες και τον ερασιτεχνικό αθλητισμό, όπου και αυτό είναι μια μεγάλη κουβέντα. Εμείς έχουμε τοποθετηθεί, η άποψή μας έχει καταγραφεί. Διότι πάνε τα χρήματα στις επαγγελματικές ομάδες, αλλά τα χρήματα, που πάνε στον ερασιτεχνικό αθλητισμό, στις ομάδες του ερασιτεχνικού αθλητισμού, είναι ελάχιστα. Δηλαδή, το κύτταρο, το οποίο πράγματι μπορεί να αλλάξει τα δεδομένα στη χώρα, αναγκάζεται από την απόφαση του Υπουργού, να γίνει κυνηγός χορηγιών, για να μπορέσει να διεκδικήσει αυτά τα χρήματα.

Το αναφέρω αυτό και για τρίτη φορά αναγκάζομαι να το επαναλάβω, γιατί ένα νομοσχέδιο, το οποίο μπήκε σε διαβούλευση το Φλεβάρη και περιμέναμε ειλικρινά, ότι θα γίνει μια ουσιαστική συζήτηση για το αδιέξοδο, το οποίο βιώνει το ελληνικό ποδόσφαιρο, σήμερα. Ξέρετε, κύριε Λοβέρδο, το αδιέξοδο δεν λύνεται, με το αν θα είναι Πρόεδρος στην ΕΠΟ ο κ. Ζαγοράκης ή οποιοσδήποτε άλλος. Το αδιέξοδο είναι αυτή η δυσοσμία, η απομάκρυνση της ελληνικής οικογένειας από τα γήπεδα, των νέων ανθρώπων. ΄Έχει μετακινηθεί το ενδιαφέρον πλέον ενός μεγάλου κομματιού της κοινωνίας από την ομάδα, έχουν απομακρυνθεί τα νέα παιδιά από το ρόλο του φιλάθλου, ακόμη και του οπαδού και αυτό, που σήμερα βλέπουμε, είναι δυστυχώς το να ασχολούνται οι περισσότεροι με το τζόγο και το ΣΤΟΙΧΗΜΑ. Περίμενα από τον κ. Αυγενάκη, ο οποίος ήρθε με μεγάλη φόρα, ως μεταρρυθμιστής, όπως έλεγε, έτοιμος να συγκρουστεί, με τα κακώς κείμενα, στο χώρο του ποδοσφαίρου. Θα μπορούσε, με νομοθετικές πρωτοβουλίες και με τη βοήθεια όλων μας, αυτό το τονίζω για τρίτη φορά και το λέω ακόμη και τώρα, ότι έχουμε τη διάθεση και πρέπει όλες οι πολιτικές δυνάμεις να καθίσουμε στο τραπέζι και να δούμε το πώς θα αλλάξουμε αυτή τη σκληρή πραγματικότητα, αυτήν τη σκληρή εικόνα.

Αυτό δεν έγινε. Χθες, πάλι είδα τον Υπουργό να μην λέει πολλά για την Επιτροπή Επαγγελματικού Αθλητισμού, που δεν πρέπει να ξεχνάμε ότι αυτή η Επιτροπή είναι ο βραχίονας του κράτους, ο οποίος καλείται να ελέγχει τα οικονομικά του αθλητισμού, για να μπορέσει να χτυπήσει την αδιαφάνεια, τη διαπλοκή, όλα αυτά, τα οποία απομακρύνουν τις Ελληνίδες και τους Έλληνες, κυρίως τα νέα παιδιά, από το ποδόσφαιρο.

Επαναλαμβάνω, ότι ο μεγάλος ασθενής είναι το ποδόσφαιρο, στο χώρο του αθλητισμού και θεωρώ, ότι αν και δεν πετυχαίνει η νομοθετική αυτή παρέμβαση να αλλάξει τίποτα ουσιαστικά, θέλω να σας καλέσω, κύριε Υπουργέ, να ανοίξουμε αυτή τη μεγάλη κουβέντα, για να δούμε πώς θα πάμε παρακάτω και πώς δεν θα δίνουμε εικόνα τριτοκοσμικής χώρας.

Καθυστέρησε πάρα πολύ. Είπα στην αρχή της τοποθέτησής μου, σήμερα, ότι λυπάμαι ειλικρινά, που έχουν τεθεί μια σειρά από ερωτήματα, έχουν γίνει ουσιαστικές παρεμβάσεις από όλους τους Εισηγητές και προτάσεις από εμάς, από τον Εισηγητή μας και ειλικρινά περίμενα από τον κύριο Υπουργό, πάνω σε αυτά που ακούστηκαν, να πει την άποψη του, να δει αν μπορεί κάτι από όλα αυτά να υιοθετήσει ή γιατί το απορρίπτει ή να πει ότι μπορεί να το συζητήσουμε, σε δύο ή τρεις μήνες, από σήμερα. Δυστυχώς, όμως, αυτό δεν έγινε. Πάλι και χθες, το «ιδιώνυμο είναι η αιχμή αυτού του νομοσχεδίου. Υπάρχει ένα ακροδεξιό ακροατήριο, το οποίο σας ενδιαφέρει. Προσπαθήσατε¨, μάλιστα, να ταυτίσετε λίγο το ΣΥΡΙΖΑ με τους «μπαχαλάκηδες» και τα φαινόμενα βίας. Θέλω να ξεκαθαρίσω, κύριε Πρόεδρε, σε εσάς, τον Υπουργό και σε όλους τους συναδέλφους, ότι ο ΣΥΡΙΖΑ είναι απέναντι από τη βία, δεν έχει καμία σχέση με τους «μπαχαλάκηδες» και η μάχη η δική μας με όλους αυτούς, είναι μεγάλη και θα συνεχίσει να είναι μεγάλη.

Το λέω εγώ, κύριε Λοβέρδο, είμαι τομεάρχης του Κόμματός μου στο κομμάτι του αθλητισμού και αυτή είναι η επίσημη θέση μας. Είπα, ότι προσπάθησε να γίνει μια σύνδεση, στη λογική των υπονοούμενων, που ακούστηκαν.

Θεωρώ, ότι τα υπόλοιπα θα τα πούμε στην Ολομέλεια. Εγώ θα ήθελα από τον Υπουργό να ακούσει την πρότασή μας για τις μεταγραφές των αθλητών. Θα ήθελα από τον Υπουργό να δει το κομμάτι των επαγγελματικών δικαιωμάτων των αποφοίτων ΣΕΦΑΑ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Συγγνώμη, που παρεμβαίνω, κ. Μωραΐτη, αλλά νοιώθω ότι πραγματικά μπορούμε να συνεννοηθούμε και αυτό είναι πολύ σωστό. Βεβαίως, θέλουμε να κλείσει το θέμα, δεν είναι ούτε για εμάς ευχάριστο, αλλά εκεί εμπλέκεται το Υπουργείο Παιδείας. Για κανέναν δεν είναι ευχάριστο, είναι μια ανοιχτή πληγή 17 ετών, το θέμα των προπονητών.

**ΑΘΑΝΑΣΙΟΣ ΜΩΡΑΪΤΗΣ**: Ούτε για τον ΣΥΡΙΖΑ είναι, που πριν δυο χρόνια, πέρασε μια μεγάλη περιπέτεια με αυτή την ιστορία.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Είναι 17 χρόνια ανοιχτό το θέμα αυτό. Άρα, λοιπόν, μπορώ να δεσμευτώ από τώρα ότι ευχαρίστως να είμαστε μαζί, να δουλέψουμε, μόλις τελειώσει αυτό εδώ το νομοσχέδιο.

**ΑΘΑΝΑΣΙΟΣ ΜΩΡΑΪΤΗΣ**: Περίμενα χθες ειλικρινά να πάρω μια απάντηση, επειδή και εγώ και εσείς, είμαστε πολλά χρόνια σε αυτή την Αίθουσα. Τι σας είπα; Έκανε μια προσπάθεια η Κυβέρνηση του ΣΥΡΙΖΑ, με ένα σχέδιο, που βγήκε στη διαβούλευση και το απέσυρε, όταν είδε ότι με την UEFA υπάρχει ο χώρος, ο χρόνος να διαπραγματευθούμε και να πάρουμε κάτι παραπάνω. Θα σας πρότεινα να μην κάνουμε μισά πράγματα, να μην διαιωνίζουμε ένα πρόβλημα. Ας κερδίσουμε χρόνο διαπραγμάτευσης με την UEFA και αυτό να το πάρετε πίσω. Χτες άκουσα κάτι, το οποίο προσπαθήσατε να διαστρεβλώσετε, ότι ήρθαν εδώ οι φορείς και ήταν όλοι υπέρ. Άκουσα τους προπονητές πανεπιστημιακής εκπαίδευσης των αποφοίτων των ΣΕΦΑΑ και οι άνθρωποι ήταν «στα κάγκελα».

Παρουσίασαν μια εντελώς διαφορετική πραγματικότητα, από αυτήν την οποία παρουσιάσατε εσείς. Εγώ θεωρώ ότι έχετε το χρόνο δύο μέρες με τους συνεργάτες σας, να κωδικοποιήσετε μια σειρά από προτάσεις, οι οποίες έχουν γίνει, από όλες τις πτέρυγες της Βουλής και από συναδέλφους, για να μπορέσουμε να πάμε σε ένα νομοσχέδιο, την Πέμπτη, το οποίο, πραγματικά, θα μπορεί να είναι τομή, γιατί αυτό δεν είναι, δεν είναι μεταρρύθμιση. Έρχεται στην ίδια γραμμή με τις προηγούμενες παρεμβάσεις σας και δεν φέρνει κανένα αποτέλεσμα. Σας ευχαριστώ, κύριε Πρόεδρε, πάλι και για το χρόνο, που μου δώσατε παραπάνω.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Ασημακοπούλου, από την Ελληνική Λύση.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ**: Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι. Ο αθλητισμός, ανέκαθεν, κατείχε μία ιδιαίτερη σημαντική θέση στη χώρα μας, την Ελλάδα, η οποία και αποτέλεσε την κοιτίδα όλων των ιδεών, ιδανικών και αξιών, που τον συνοδεύουν.

Κάνετε λόγο για τη λειτουργική ενίσχυση του Εθνικού Οργανισμού Καταπολέμησης Ντόπινγκ. Πριν από λίγους μήνες, γνωστοποιήθηκε ότι ανήλθε στα 1.266.000 ευρώ η επιχορήγηση του νεοσύστατου Οργανισμού, που αντικατέστησε το Εθνικό Συμβούλιο Καταπολέμησης του Ντόπινγκ. Το ντόπινγκ έχει λάβει εξαιρετικά ανησυχητικές διαστάσεις, απειλώντας, εκτός από την γνησιότητα των αποτελεσμάτων των αθλητικών διοργανώσεων και την παγκόσμια υγεία και διαστρεβλώνοντας, ταυτοχρόνως, τις αξίες και τα ιδανικά του αθλητισμού, κυρίως, ως επαγγελματικής δραστηριότητας.

Γι’ αυτό το λόγο αναρωτιόμαστε πού βρίσκεται το κύρος του ελληνικού αντιντόπινγκ και πόσο η γραφειοκρατία συνεχίζει να επηρεάζει τις διαδικασίες. Και είναι λογικό να εκφράζουμε τις σαφείς επιφυλάξεις μας, ως προς τη βελτίωση της λειτουργίας του Οργανισμού. Μιλάτε για ουσιαστική και παραγωγική λειτουργία. Αναμένουμε, αν και πολύ φοβόμαστε, ότι θα γίνει μία τρύπα στο νερό.

Τα προσόντα, για το διορισμό στη θέση του εκτελεστικού διευθυντή του ΕΟΚΑΝ, ήταν απαραίτητα, διότι δεν νοείται, για μια τέτοια θέση, να διορίζεται αυθαιρέτως ο οποιοσδήποτε, αν και οι αποφάσεις διορισμού εν γένει, δεν γίνονται και με τα πιο αξιοκρατικά κριτήρια. Όσον αφορά στην επιτροπή, κατ’ εξαίρεση, του ΕΟΚΑΝ, παρατηρούμε πως αυξάνονται τα μέλη, οι ειδικοί επιστήμονες της, από 3 σε 5. Πώς δικαιολογείται αυτή η αύξηση; Θα βοηθήσουν, όντως, τον Οργανισμό και γενικότερα στην καταπολέμηση του ντόπινγκ, που αποτελεί ένα προϊόν της σύγχρονης κοινωνίας, με πολιτιστικές, οικονομικές και κοινωνικές προεκτάσεις και αιτίες;

Ταυτόχρονα, πιστεύουμε ότι θα έπρεπε να προβλέπεται, ρητά, πειθαρχική ευθύνη των μελών της Επιτροπής, για την εξέταση των αιτημάτων των αθλητών, σχετικά με τη χρήση ουσιών, που περιλαμβάνονται στον κατάλογο απαγορευμένων ουσιών, σε περίπτωση που καθυστερούν να ανταποκρίνονται στα αιτήματα των Ελλήνων αθλητών. Διότι, σε περίπτωση τέτοιας καθυστέρησης, θα στερούνται του δικαιώματος να συμμετέχουν σε αγώνες ή θα οδηγούνται σε απώλεια επιτυχιών, λόγω μη τήρησης των νόμιμων διαδικασιών, κατ’ εξαίρεση, χρήσης ουσιών για θεραπευτικούς σκοπούς.

Για όλους αυτούς τους λόγους, δυσκολευόμαστε να πειστούμε ότι θα μπορέσει να επανέλθει το σύστημα αντιντόπινγκ στη χώρα μας, σε αξιοπρεπές επίπεδο.

Ως προς την αναμόρφωση του θεσμικού πλαισίου των προπονητών αθλημάτων, ειδικότερα σε ό,τι έχει να κάνει με τον αθλητισμό ατόμων με αναπηρίες και πιο συγκεκριμένα όσον αφορά στη σύσταση αθλητικής ομοσπονδίας, για το άθλημα του ποδοσφαίρου ακρωτηριασμένων, δεν διευκρινίζεται, αν ο αριθμός των μελών του Δ.Σ. της ομοσπονδίας για το άθλημα του ποδοσφαίρου ακρωτηριασμένων θα προέρχεται από ένα συγκεκριμένο ειδικά αναγνωρισμένο αθλητικό σωματείο ή και από τρία τουλάχιστον ειδικά αναγνωρισμένα αθλητικά σωματεία, που απαιτούνται. Είναι κάτι που πρέπει να διευκρινιστεί.

Όσον αφορά στην ολομέλεια της διοίκησης της Ελληνικής Παραολυμπιακής Επιτροπής, φυσικά και διαφωνούμε στο ότι ο ένας εκπρόσωπος της Γενικής Γραμματείας Αθλητισμού ή της Εθνικής Αρχής Προσβασιμότητας Ατόμων με Αναπηρία ή της Εθνικής Συνομοσπονδίας Ατόμων με Αναπηρία θα ορίζεται, με απόφαση του αρμόδιου για τον Αθλητισμό Υπουργού, το ίδιο και δύο προσωπικότητες κύρους από το χώρο του αθλητισμού, χωρίς αξιοκρατικές και αντικειμενικές διαδικασίες. Και όταν λέτε «προσωπικότητες κύρους», με τι είδους κριτήρια θα επιλεγούν; Το είχαμε ξαναρωτήσει, αλλά απάντηση δεν έχουμε πάρει.

Για την επιτροπή ισοτιμιών, δύο μέλη, με τους αναπληρωτές τους θα ορίζονται, μετά από πρόταση του διευθυντή αγωνιστικού αθλητισμού και του διευθυντή επαγγελματικού αθλητισμού αντίστοιχα. Δεν γίνεται παρά να είμαστε αντίθετοι σε αυτό.

Επίσης αντίθετοι είμαστε στο ότι, με κοινή απόφαση του Υπουργού Οικονομικών και του αρμόδιου για τον Αθλητισμό Υπουργό, θα καθορίζεται το ύψος του παραβόλου, που κατατίθεται, ως δικαιολογητικό, για την αναγγελία της άσκησης του επαγγέλματος του προπονητή. Δεν πρέπει να υφίσταται ένα κατώτατο και ένα ανώτατο ύψος του παραβόλου και να μην επαφίεται ο καθορισμός του στη διακριτική ευχέρεια των Υπουργών;

Εμείς στην Ελληνική Λύση πιστεύουμε ότι η συνεισφορά του αθλητισμού στην κοινωνία μας είναι αδιαμφισβήτητη. Έχει πραγματικά μεγάλη δύναμη και υποτίμηση σίγουρα δεν του αξίζει. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο βουλευτής της Νέας Δημοκρατίας, ο κ. Κωτσός.

**ΓΕΩΡΓΙΟΣ ΚΩΤΣΟΣ :** Ευχαριστώ πολύ, κύριε Πρόεδρε.

Είναι αλήθεια ότι ο Στέφανος Τσιτσιπάς μας γέμισε με υπερηφάνεια όλους και έμαθε και την Ελλάδα να βλέπει τένις και να είστε σίγουροι ότι μετά από αυτήν την επιτυχία, θα γεμίσουν τα γήπεδα του τένις με νέα παιδιά, που θα θέλουν να ασχοληθούν με αυτό.

Κάτι ανάλογο συνέβη και το 1987, όταν η Εθνική Μπάσκετ, ο Γκάλης, ο Γιαννάκης και τα άλλα παιδιά, τότε, είχαν εκείνη τη μεγάλη επιτυχία στο Ευρωμπάσκετ και μάθαμε στην Ελλάδα το μπάσκετ, γιατί μέχρι τότε το ποδόσφαιρο ήταν αυτό, που απασχολούσε, κυρίως τους Έλληνες φιλάθλους. Αντίστοιχα παραδείγματα υπάρχουν και στην άρση βαρών με τον Δήμα ή στην ενόργανη, με τον άλλο συμπατριώτη μου, τον Δημοσθένη τον Ταμπάκο. Το 2004, η Εθνική Ελλάδος ποδοσφαίρου μας έκανε ξανά υπερήφανους.

Και αναρωτιέμαι, θα περιμένουμε αυτού του τύπου τις σημειακές και προσωπικές, ίσως σε κάποιες περιπτώσεις, επιτυχίες ή θα διαμορφώσουμε ένα αθλητικό κίνημα στην Ελλάδα, που θα είναι έτσι δομημένο, που να οδηγεί μεθοδικά, οργανωμένα και στρατηγικά σε αθλητικές επιτυχίες; Και για να το πετύχουμε αυτό, δεν θα πρέπει να απαλλάξουμε το αθλητικό οικοδόμημα από χρόνιες παθογένειες, όπως είναι τα στημένα παιχνίδια, όπως είναι η βία στα γήπεδα, όπως είναι το ντόπινγκ;

Εδώ νομίζω ότι όλοι πρέπει να αναγνωρίσουμε ότι ο Υπουργός, ο κύριος Αυγενάκης, κάνει μια συστηματική δουλειά, που ξεκίνησε από το πρώτο νομοσχέδιο, που ήρθε με την κύρωση της Σύμβασης MACOLIN, που προέβλεπε συγκεκριμένες διαδικασίες για την αντιμετώπιση αυτών των παθογενειών. Στη συνέχεια, με το μητρώο των σωματείων, για να ξεκαθαρίσουμε επιτέλους ποια είναι τα νομίμως υφιστάμενα, ποια είναι τα λειτουργούντα σωματεία, στην Ελλάδα. Με τη δυνατότητα, που έδωσε να ξεφύγουμε από τον κακώς εννοούμενο παραγοντισμό, μέσα από το παράθυρο, που άνοιξε, για να μπει φρέσκος αέρας στο αθλητικό οικοδόμημα - και ακούστηκε πιο πριν ότι έχουμε μια τεράστια ανανέωση του ανθρώπινου δυναμικού, γιατί και αυτό αποτελεί σημαντικό παράγοντα στην ανάπτυξη του αθλητισμού.

Βέβαια, δεν θα πρέπει να εστιάσουμε μόνο στις κορυφές του αθλητικού οικοδομήματος. Θα πρέπει να δούμε το αθλητικό γίγνεσθαι από τη βάση του, από το σχολικό αθλητισμό, το μαζικό αθλητισμό, το ερασιτεχνικό σωματείο και πώς θα ενισχύσουμε και θα δομήσουμε ένα αθλητικό κίνημα υγιές, που θα προσελκύει, όχι μόνο τους αθλητές, αλλά και τους φιλάθλους, που θα βιώνουν καταστάσεις χαράς και χαλαρής διασκέδασης.

Είδατε εξάλλου τη διαφορά επιπέδου που υπάρχει, ανάμεσα στα αθλήματα με τον τελικό στο Ρολάντ Γκαρός, το πώς συμπεριφέρθηκαν οι δύο αντίπαλοι ένας στον άλλον και μακάρι αυτή τη νοοτροπία, αυτή τη λογική να κατορθώναμε να την επιβάλουμε στο σύνολο των αθλημάτων.

Μιας και μιλάω για τη βία, είναι αλήθεια ότι ένας από τους σημαντικότερους παράγοντες, που δημιουργούν αυτές τις παθογένειες, έχει να κάνει και με τις ανεξέλεγκτες λέσχες φιλάθλων και εδώ, πραγματικά, το νομοσχέδιο πιάνει τον παλμό, επιβάλλει να είναι νόμιμες, να είναι αναγνωρισμένες, να είναι καταγεγραμμένες, κάνει συμμέτοχες και τις ομάδες, διότι δεν μπορεί μια λέσχη να χρησιμοποιεί το λογότυπο μιας ομάδας, χωρίς να έχει εικόνα η ίδια η ομάδα για το τι συμβαίνει μέσα σε αυτή τη λέσχη.

Και, βέβαια, η Διαρκής Επιτροπή Αντιμετώπισης της Βίας κάνει δουλειά και εδώ θα ήθελα να προτείνω, κύριε Υπουργέ, αναφορικά με τους παρατηρητές της ΔΕΑΒ, μήπως θα έπρεπε να εξετάσετε το ενδεχόμενο να μην παρακολουθούν παιχνίδια στον ίδιο τους το Νομό, αλλά σε όμορους Νομούς μέσα στην ίδια Περιφέρεια. Γιατί το λέω αυτό; Γιατί, λόγω των προσωπικών σχέσεων, που αναπτύσσονται, είτε των φιλικών είτε των αντιπαθειών, πολλές φορές, δεν έχουμε το αποτέλεσμα, το οποίο θα επιθυμούσαμε. Βέβαια, θα είχε ένα μικρό κόστος παραπάνω στην αποζημίωσή τους, ως προς τη μετακίνηση, αλλά νομίζω ότι θα μιλήσουμε to the point, αναφορικά με την αντιμετώπιση και την καταγραφή φαινομένων βίας στα γήπεδα.

Το ιδιώνυμο το θεωρώ μια πολύ σωστή και επιβεβλημένη εξέλιξη, διότι δεν μπορεί να μείνει ατιμώρητος αυτός που κατ’ επανάληψη, κατά συρροή ή καθ΄ έξιν, εάν θέλετε, δημιουργεί τέτοιου είδους φαινόμενα.

Να μείνω λίγο και στο φαινόμενο, που συγκλόνισε, όλη την Ευρώπη, του Δανού Έρικσεν. Έχετε την αίσθηση, ότι αν αυτό συνέβαινε σε ένα ερασιτεχνικό πρωτάθλημα ή σε μία αθλητική διοργάνωση πολύ χαμηλού επιπέδου, θα ζούσε αυτός ο αθλητής σήμερα;

Καταλαβαίνετε, λοιπόν, πόσο σημαντικό είναι σε κάθε αθλητική διοργάνωση, σε κάθε αγώνα να υπάρχει, αν μη τι άλλο, γιατρός αγώνα, που θα έχει τη δυνατότητα να δώσει τις πρώτες βοήθειες και να προλάβει τέτοιου είδους φαινόμενα και περιστατικά, που, πιστέψτε με, είναι πάρα πολλά, για να μην έχουν δυσάρεστες εξελίξεις. Και, βέβαια, η όλη νοοτροπία, που μας έδειξαν αυτοί οι αθλητές, συμπαραστεκόμενοι στο συναθλητή τους, που έπαθε αυτό το περιστατικό, σίγουρα μας διδάσκει πάρα πολλά.

Όπως ακριβώς υπήρξε το Μητρώο των Σωματείων, πολύ ορθά, διαμορφώνεται και το Μητρώο των Προπονητών, όπου θα είναι καταγεγραμμένοι, πλέον, οι εξειδικευμένοι, οι πιστοποιημένοι, οι έχοντες και κατέχοντες την ειδική γνώση, προκειμένου να αναλάβουν την προπόνηση, κυρίως, των μικρών παιδιών, αθώων ψυχών, που μπαίνουν στον αθλητισμό, με όραμα, με διάθεση και με μεράκι και θα τους διαπαιδαγωγήσουν, αλλά και θα τους κάνουν και τους ίδιους αθλητές.

Και εδώ θεωρώ, ότι όσον αφορά τους πτυχιούχους των Σχολών Επιστημών Φυσικής Αγωγής και Αθλητισμού, αν μη τι άλλο, μιας και είναι οι καθ΄ ύλην αρμόδιοι επιστήμονες του αθλητισμού και της φυσικής αγωγής, θα πρέπει να έχουν τις μέγιστες δυνατές επαγγελματικές ευκαιρίες και δυνατότητες.

Ένας άνθρωπος, που σπουδάζει για τέσσερα χρόνια και όχι μόνο θεματικά την ειδικότητά του (προπονητική, αθλιατρική, εργοφυσιολογία, παιδαγωγική, ψυχολογία, ανατομία), δεν μπορεί να υπολείπεται σε επαγγελματικά δικαιώματα από έναν, που παρακολούθησε το οποιοδήποτε σεμινάριο (τρίμηνο – τετράμηνο δεν μπορεί να είναι παραπάνω, άντε να είναι και ετήσιο, που δεν είναι ποτέ) μιας διοργανώτριας ομοσπονδίας. Εάν μου επιτρέπετε την υπερβολή, για να χρησιμοποιήσω τα επαγγελματικά δικαιώματα των μηχανικών, να εξαρτώνταν από σεμινάρια, που θα έκανε ο Σύνδεσμος Εργοληπτών Δημοσίων Έργων, ας πούμε.

Θεωρώ, ότι αν μη τι άλλο οφείλουμε σε αυτούς τους επιστήμονες της επιστήμης του αθλητισμού και της φυσικής αγωγής να τους δίνουμε τις μέγιστες επαγγελματικές δυνατότητες.

Τελειώνοντας, πιστεύω ότι βήμα - βήμα χτίζουμε, με υπευθυνότητα, το αθλητικό οικοδόμημα της χώρας μας και γι΄ αυτό υποστηρίζω και θα στηρίξω με όλες μου τις δυνάμεις το συζητούμενο νομοσχέδιο. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, αναφέρθηκα και χθες, με αφορμή το γεγονός, που έλαβε χώρα στο Ευρωπαϊκό Πρωτάθλημα, με τον Δανό ποδοσφαιριστή Eriksen, ότι θα πρέπει να είναι αναγκαία και επιβεβλημένη η ύπαρξη απινιδωτή σε όλους τους κλειστούς και ανοιχτούς χώρους.

Θεωρώ, κύριε Υπουργέ, μιας και συζητάμε το αθλητικό νομοσχέδιο, ότι πρέπει να επιβάλλεται από τούδε και στο εξής η ύπαρξη απινιδωτή. Μάλιστα, υπάρχουν και φορητοί απινιδωτές, οι οποίοι μπορούν να χρησιμοποιηθούν, ακόμα και από δεκάχρονα παιδιά.

Ο απινιδωτής σώζει ζωές και είναι κρίμα πραγματικά να χάνονται ανθρώπινες ζωές από την απουσία ενός μικρού μηχανήματος. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Μιας και δύο συνάδελφοι αναφέρθηκαν στον Στέφανο Τσιτσιπά, μην ξεχνάμε και τη Μαρία Σάκκαρη. Είχαμε δύο ελληνόπουλα στους ημιτελικούς αυτού του μεγάλου τουρνουά. Πραγματικά, είναι κάτι πρωτόγνωρο και σηματοδοτεί την Άνοιξη του ελληνικού τένις. Ένα άθλημα, που, πραγματικά, ταιριάζει πολύ στη χώρα μας και λόγω κλιματολογικών συνθηκών. Φοβάμαι ότι ένας από τους παράγοντες, που θα εμποδίζουν την ανάπτυξη του, είναι η έλλειψη γηπέδων. Αν πάει κάνεις στο εξωτερικό, θα δει χώρες, με πολύ χειρότερες κλιματολογικές συνθήκες, να έχουν γήπεδα τένις παντού. Η Ελλάδα είναι μια χώρα, όπου κανείς μπορεί να παίζει τένις σε ανοιχτό χώρο, όλο το χρόνο. Άρα, ίσως θα μπορούσαμε να δούμε κάποιο πρόγραμμα, που να βοηθηθούν και οι δήμοι και τα σωματεία, ώστε να πολλαπλασιάσουν τον αριθμό των γηπέδων τένις, που υπάρχουν στη χώρα.

Το λόγο έχει η κυρία Χριστίδου.

**ΡΑΛΛΙΑ ΧΡΗΣΤΙΔΟΥ:** Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, ολοκληρώνουμε σήμερα στην Επιτροπή το σχέδιο νόμου του αθλητισμού, μετά από τέσσερις συνεδριάσεις, που κινήθηκαν σε ήπιους τόνους, χωρίς, όμως, να έχει προχωρήσει, έστω και λίγο, η συναίνεση, την οποία ευχήθηκαν διάφοροι ομιλητές από όλα τα Κόμματα.

Κατά πρώτον, αναφορικά με την Επιτροπή Επαγγελματικού Αθλητισμού, σας προτείναμε να αποτελέσει μια εγκεκριμένη ανεξάρτητη Αρχή, όπως και οι άλλες αρχές από τα 3/5 της Επιτροπής Θεσμών και Διαφάνειας της Βουλής, ούτως ώστε τα μέλη της να έχουν μία ενισχυμένη πολιτική κάλυψη στο δύσκολο έργο, που καλούνται να φέρουν εις πέρας, αλλά και στο να διαλυθούν οι όποιες υποψίες για επιτροπή απευθείας εξαρτώμενη από κάποιον Υπουργό. Δεν δεχτήκατε αυτή μας την πρόταση, ούτε μας απαντήσατε στο ερώτημα, πώς θα φέρει η Επιτροπή εις πέρας το έργο της, όταν οι πόροι, που της διατίθενται είναι πενιχροί και δεν υπάρχει και επιστημονικό προσωπικό. Η Επιτροπή θα έχει την ευθύνη για τον έλεγχο, τουλάχιστον, από 60 Ποδοσφαιρικές Ανώνυμες Εταιρείες (ΠΑΕ), τουλάχιστον, 20 με 30 Καλαθοσφαιριστικές Ανώνυμες Εταιρείες (ΚΑΕ), χωρίς να υπολογίζουμε τα υπόλοιπα αθλήματα, δηλαδή, τον τεράστιο όγκο δουλειάς. Το αποτέλεσμα θα είναι οι έλεγχοι να καθυστερούν απελπιστικά. Τα πιστοποιητικά θα εκδίδονται με πλημμελή έλεγχο ή θα έχουμε έκδοση προσωρινών αδειών, μέχρι να γίνεται ο έλεγχος. Βοηθούν αυτά στην αξιοπιστία των πρωταθλημάτων; Η απάντηση είναι όχι.

Το αντίθετο. Υπονομεύουν την όποια αξιοπιστία και θα ξανά έχουμε το φαινόμενο να προσπαθούν οι παράγοντες με εξωαθλητικούς τρόπους, κατεβάζοντας τους οπαδούς στους δρόμους, να ζητούν ευνοϊκές ρυθμίσεις, ακριβώς γιατί οι ρυθμίσεις σας αφήνουν τεράστια περιθώρια αναπαραγωγής πελατειακών σχέσεων και πιέσεων για έγνοιες.

Το έχουμε ξαναδεί αυτό το έργο στο παρελθόν, να μην αναφέρουμε συγκεκριμένα παραδείγματα. Επαναλαμβάνεται εκ νέου, λοιπόν, αυτό το λάθος, γεγονός που μας οδηγεί σε υποψίες ότι πρόκειται περί εσκεμμένης πολιτικής απόφασης.

Βέβαια, όταν παρέχεται η δυνατότητα, με απόφαση Υπουργού, να δίνονται εξωτερικές εργολαβίες ελέγχου, αντί να στελεχώνεται η Επιτροπή, ως υπηρεσία, για να κάνει αυτή τη δουλειά, μια επιλογή, που δε διευκολύνει την αίσθηση διαφάνειας, είναι λογικό να καταλήξουμε σε αυτό το συμπέρασμα ή, έστω, να έχουμε αυτήν την υποψία.

Είναι γνωστή η εμμονή της Κυβέρνησης, στην ανάθεση υπηρεσιών του κράτους σε ιδιώτες. Μια πρακτική, που μας βρίσκει σταθερά αντίθετες και αντίθετους, μια πρακτική, που επιτρέπει την άνθηση κάθε λογής διαπλοκής.

Τώρα, ως προς το ότι θα αφαιρούνται πέντε βαθμοί από μία ομάδα και θα συνεχίζει να αγωνίζεται, πιστεύετε ότι, πράγματι, αυτό είναι ένα μέτρο, το οποίο θα λειτουργήσει;

Εμείς θεωρούμε ότι τέτοια μέτρα αποθαρρύνουν και τους τελευταίους έντιμους παράγοντες να ασχοληθούν με το λαϊκότερο το άθλημα, το ποδόσφαιρο, αλλά και γενικότερα με τον επαγγελματικό αθλητισμό.

Επιπλέον, τέτοιες ρυθμίσεις αφήνουν τους επαγγελματίες αθλητές ανυπεράσπιστους. Μας τα είπε χθες ο πρόεδρος του Πανελληνίου Συνδέσμου Αμειβομένων Ποδοσφαιριστών. Από το 2012, μέχρι σήμερα, υπάρχουν πάνω από 1.500 εκκρεμείς δικαστικές αποφάσεις και το συνολικό ποσό των οφειλών, απέναντι στους ποδοσφαιριστές αγγίζει περίπου τα 26 εκατομμύρια ευρώ. Είναι τεράστιο το νούμερο. Υπήρξαν πάρα πολλά περιστατικά ομάδων, που υποβιβάστηκαν εκούσια, είτε αλλάζοντας ΑΦΜ είτε αλλάζοντας όνομα και έτσι άφησαν απλήρωτα τα χρέη τους, φυσικά, πάντα με την ανοχή της πολιτείας.

Έχουμε, ως χώρα, την αρνητική πρωτιά διεθνώς. Την αρνητική πρωτιά διεθνώς! Φάνηκε από τις αιτήσεις, που έγιναν και προς το FIFA fund και προς το Διεθνές Ταμείο της ΦΙΦΑ, για ποδοσφαιριστές, που έχασαν τα δεδουλευμένα τους. Εκεί, η Ελλάδα είχε την αρνητική πρωτιά, με 290 αιτήσεις, που έγιναν δεκτές, με δεύτερη τη Μαλαισία, που ήταν 120 αιτήσεις πίσω.

Για το θέμα αυτό, το νομοσχέδιό σας δεν προβλέπει καμία ρύθμιση. Είναι γνωστή η αδιαφορία της Νέας Δημοκρατίας για τα δικαιώματα των εργαζομένων, φαίνεται και στο σχέδιο νόμου, που συζητάμε αυτές τις μέρες στην Ολομέλεια. Το θέμα δεν αφορά μόνο αθλητές, αλλά και διάφορους άλλους προς τους οποίους είχαν χρέη οι ΠΑΕ.

Το χειρότερο, όμως, είναι ότι με τις ρυθμίσεις, που τώρα φέρνετε, το φαινόμενο αυτό θα συνεχιστεί. Είπαμε, είναι γνωστό πια και φανερό ποια πλευρά στηρίζετε ή τους εργαζόμενους ή τους εργοδότες από την άλλη πλευρά.

Τώρα, για τις λέσχες των οπαδών. Δε θα τις πω λέσχες φιλάθλων, λέσχες οπαδών είναι. Εντάξει, υπάρχουν και εξαιρέσεις, βέβαια. Αυτό είπα και χθες, εγώ είμαι στη Λέσχη Φίλων της ΑΕΚ «Σπύρος Κοντούλης». Δεν είμαι χούλιγκαν, σε καμία περίπτωση.

Προβαίνετε σε νομικές ακροβασίες, που καταργούν το τεκμήριο αθωότητας, που αποτελεί πυλώνα σωστής απονομής δικαιοσύνης. Βασική αρχή του ελληνικού και του ευρωπαϊκού δικαίου είναι ότι ο κατηγορούμενος πρέπει να αντιμετωπίζεται, ως αθώος, πριν την έναρξη της δίκης, κατά τη διάρκεια και παύει να θεωρείται αθώος μόνο, όταν η καταδικαστική απόφαση καταστεί αμετάβλητη.

Καταργείτε, λοιπόν, το τεκμήριο της αθωότητας επί πλημμελημάτων, ενώ, παράλληλα, εξαιτίας της αυταρχικής λογικής, που διέπει το εν λόγω νομοσχέδιο και λογικό είναι, είσαστε συντηρητική δεξιά παράταξη, έχετε καταργήσει τη δυνατότητα μετατροπής των ποινών στέρησης της ελευθερίας, σε ποινές παροχής κοινωφελούς εργασίας.

Αντιμετωπίζετε, έτσι, εφήβους και νέους λίγο μετά την εφηβεία, με ένα εκδικητικό ιδιώνυμο, που αφήνει στο απυρόβλητο όλους αυτούς που υποδαυλίζουν την οπαδική βία και τη χρησιμοποιούν, στα πλαίσια της διαπλοκής, που αναπτύσσουν, σε διάφορα επίπεδα της δημόσιας ζωής.

Κλείνω με αυτό, κύριε Πρόεδρε. Ούτε σε αυτό είναι, λοιπόν, δυνατόν, όπως αντιλαμβάνεστε, να υπάρξει συναίνεση από την πλευρά μας ούτε στον τρόπο, που ρυθμίζετε τα πτυχία ούτε θεωρούμε επαρκείς τις ρυθμίσεις, που δρομολογείτε, για τη χειραγώγηση των αγώνων.

Υπήρξε συγκεκριμένη καθυστέρηση, όλος αυτός ο χρόνος, από πλευράς σας για να φέρετε το νομοσχέδιο, όλος αυτός χρόνος, δυστυχώς, πέρασε ανεκμετάλλευτος και άκαρπος για μια σειρά από πολύ - πολύ σοβαρά ζητήματα. Τα υπόλοιπα θα τα πούμε στην Ολομέλεια. Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Ο κ. Αυγενάκης έχει το λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε. Δε θα μακρηγορήσω σήμερα. Απλώς, θέλω να κάνω μερικές ανακοινώσεις, μιας και πραγματικά βρισκόμαστε στην ολοκλήρωση της ενδιαφέρουσας συζήτησης του νομοσχεδίου μας στην Επιτροπή. Επαναλαμβάνω ότι ολοκληρώνεται η συνεδρίαση της Επιτροπής Μορφωτικών Υποθέσεων, με τη δεύτερη ανάγνωση του νομοσχεδίου, με μια γεύση, θα έλεγα, εξαιρετικά θετική, φαντάζομαι, στα χείλη και στο μυαλό όλων σε γενικές γραμμές και αυτό φαίνεται, μιας και πολλά άρθρα υπερψηφίζονται από πολλές αντιπολιτευτικές δυνάμεις. «Αγκαλιάζονται», διότι, πραγματικά, τι κάνουν; Απαντούν στο αυτονόητο. Αυτή είναι, και επιτρέψτε μου δεν είναι προσβολή, ούτε ενόχληση, κάτι για να προκαλέσω, αλλά αυτή είναι η διαφορά μας. Εμείς μιλάμε με την αθλητική κοινότητα, συνεργαζόμαστε με όλη την αθλητική κοινότητα, με όλη την αθλητική οικογένεια.

Ακούσαμε πολλές παρατηρήσεις. Ακούμε και διαρκώς έρχονται και καινούργια δεδομένα, καινούριες παρατηρήσεις. Τι κάνουμε; Τα εξετάζουμε και βήμα-βήμα υλοποιούμε και ενσωματώνουμε πολλά από αυτά στον κορμό της μεταρρύθμισης, την οποία έχουμε χαράξει και έχουμε, ήδη, προχωρήσει, με τέσσερα κομβικά νομοσχέδια, με πρώτο το νομοσχέδιο του Μάρτιου του 2019 που, μεταξύ άλλων, βεβαίως, κυρώσαμε τη «Σύμβαση Macolin», άλλα βάλαμε και τα όρια των θητειών και των ορίων ηλικίας.

Βέβαια, η αλήθεια είναι ότι είδα, διαπίστωσα, μια δόση υποκρισίας. «Λέσχες φιλάθλων», «ιδιώνυμο», «οργανωμένες μετακινήσεις». Υπάρχει ή δεν υπάρχει πρόβλημα; Υπάρχει. Είναι ζήτημα μονάχα του Υπουργείου Αθλητισμού; Όχι, βέβαια, αλλά, συνήθως, μόλις γίνει κάτι στραβό ή έχουμε ένα περιστατικό, σπεύδουν όλοι να κατηγορήσουν το Υπουργείο Αθλητισμού. Σάμπως το Υπουργείο Πολιτισμού και Αθλητισμού είναι και Υπουργείο Προστασίας του Πολίτη και Υπουργείο Δικαιοσύνης ! Βεβαίως, ένα μεγάλο μέρος ευθύνης, για τις διοργανώσεις, έχουν και οι διοργανώτριες αρχές, αλλά και οι ομάδες, οι οποίες έχουν αναλάβει τη φιλοξενία του συγκεκριμένου αγώνα.

Μου έκανε καλή εντύπωση, όταν συνεργαστήκαμε σωστά και ο καθένας πήρε το κομμάτι της ευθύνης, που του αναλογούσε στον τελικό κυπέλλου ποδοσφαίρου. Έγινε το παραμικρό; Σαφώς και όχι. Αλλά τι έγινε; Ο καθένας ανέλαβε το κομμάτι της ευθύνης του, δηλαδή, το Υπουργείο Πολιτισμού και Αθλητισμού, το Υπουργείο Προστασίας του Πολίτη και φυσικά η ΕΠΟ, η διοργανώτρια αρχή, και όλα κύλησαν ομαλά μέχρι τέλους, τόσο μέσα, όσο και έξω από τον αγωνιστικό χώρο. Πρέπει να υπάρχουν μετακινήσεις φιλάθλων; Ναι πρέπει. Πρέπει να υπάρχουν λέσχες φιλάθλων; Βεβαίως, αλλά με προϋποθέσεις, που, βεβαίως, θα δοκιμαστούν στην πορεία και εδώ είμαστε, για να βελτιώσουμε, εφόσον χρειάζεται βελτίωση, το πλαίσιο αυτό.

Εδώ θα μου επιτρέψετε να κάνω και κάποιες ανακοινώσεις και να πω ότι έχουμε, ήδη, ετοιμάσει διατάξεις και νομοτεχνικές βελτιώσεις, οι οποίες το αργότερο απόψε, αφού θα έχουμε και την έγκριση του Γενικού Λογιστηρίου του Κράτους, θα είναι στη διάθεσή σας, το αργότερο αύριο το πρωί, δηλαδή, στην Ολομέλεια, που απαντούν σε μια σειρά από ζητήματα.

Αναδιάρθρωση. Χρειάζεται η αναδιάρθρωση; Βεβαίως. Πρόκειται για ένα νομοσχέδιο, την περίοδο του κ. Βασιλειάδη, έκτρωμα κυριολεκτικά, όπου, βεβαίως, η δεύτερη κατηγορία ειδικά η Super league 2 και η Football league μόνο κατηγορία δεν ήταν. Ένας «αχταρμάς» κυριολεκτικά, όπου, βεβαίως, ο καθένας λειτουργούσε, ως ΠΑΕ ή κατά τύπο ΠΑΕ. Σήμερα, λοιπόν, τι προβλέπει το νομοσχέδιο μας και τι ακριβώς κάνουμε με τις βελτιώσεις, οι οποίες σας είπα ότι έχουν κατατεθεί και είναι θέμα χρόνου η έγκρισή τους από την Γενικό Λογιστηρίου του Κράτους, ώστε να είναι πλέον και επίσημα στη διάθεση όλων;

Πρώτα από όλα, η αναδιάρθρωση των κατηγοριών επαγγελματικού ποδοσφαίρου, μέσω συγχώνευσης, σε μία ενιαία κατηγορία της Super league 2, πλέον, με τη Football league διορθώνει το αποτυχημένο μοντέλο, που εφαρμόστηκε, από το 2019. Όλοι το παραδέχονται ότι ήταν αποτυχημένο το μοντέλο αυτό και λέω «όλοι», παίρνοντας ως διαπίστωση, αλλά και κατάθεση, πλέον, των άμεσα εμπλεκόμενων. Πριν δύο εβδομάδες, έχοντας μια τηλεδιάσκεψη με όλους τους εκπροσώπους όλων των ομάδων, 32 στον αριθμό, Super league 2, Football league όλοι διαπίστωσαν, φυσικά, κατά κοινή ομολογία, ότι το μοντέλο αυτό, δυστυχώς, δεν περπάτησε.

Τότε, θυμίζω, νομοθετήθηκαν 3 επαγγελματικές κατηγορίες, όπου κάθε αθλητική ανώνυμη εταιρεία μπορούσε να σταθεί, με μόλις 30.000 ευρώ. Με τριάντα χιλιάρικα έκανες ΠΑΕ, εύκολα και γρήγορα, «ψεκάστε, σκουπίστε», 30 χιλιάρικα και έχετε μια ΠΑΕ στη διάθεσή σας ! Με απίστευτες, τότε, υποσχέσεις - ψηφοθηρικά ήταν τότε, το θυμάστε, το αντιλαμβάνεστε - για χορηγίες από την ΕΡΤ. Χωρίς, φυσικά, να υπάρχει οποιοσδήποτε έλεγχος διασφάλισης της βιωσιμότητας αυτών των ομάδων. Ήταν σωστό; Σαφώς και όχι.

Δηλαδή, εσείς, τότε, στηρίξατε να συστήνονται ΠΑΕ με 30.000 ευρώ μετοχικό κεφάλαιο και να χορηγούνται από την ΕΡΤ, λες και ήταν ο μηχανισμός χρηματοδότησης του ελληνικού ποδοσφαίρου, των ΠΑΕ, που κατά τύπον στήσατε εν μία νυκτί. Λάθος.

Επειδή, όμως, οι οικονομικοκοινωνικές συνθήκες, αλλά και οι ποδοσφαιρικές, στη χώρα, απαιτούν αυξημένη βιωσιμότητα, αξιοπιστία – κατά κοινή ομολογία, πλέον – ανταγωνιστικότητα, ποιότητα στο θέαμα, που προσφέρουν, αλλά και αναπτυξιακά κριτήρια, προχωράμε σε μια ενιαία, νέα δεύτερη επαγγελματική κατηγορία, κάτω από τη βιτρίνα της SUPER LEAGUE 1, αλλά με ισχυρές ΠΑΕ, που θα έχουν μετοχικό κεφάλαιο, τουλάχιστον, 350.000 ευρώ, αντί 100.000 ευρώ, που ίσχυε έως τώρα, για τη SUPER LEAGUE 2 και 30.000 ευρώ, που ίσχυε για τη FOOTBALL LEAGUE, με συνακόλουθη αύξηση, στις 700.000 ευρώ μίνιμουμ μετοχικό κεφάλαιο, για τις ομάδες της SUPER LEAGUE 1. Μέχρι τώρα, ήταν 500.000 ευρώ. Δηλαδή, έχουμε μια παράλληλη μετακίνηση προς τα πάνω, για να πετύχουμε όλα αυτά, τα οποία είπα νωρίτερα: βιωσιμότητα, αξιοπιστία και, κατ’ επέκταση, ανταγωνιστικότητα και αναπτυξιακά κριτήρια.

Θα καταθέτουν εγγυητική επιστολή στην Επιτροπή Επαγγελματικού Αθλητισμού, τουλάχιστον 150.000 ευρώ, έτσι ώστε και οι αθλητές – που άκουσα, προηγουμένως, να επικαλείστε, για άλλη μια φορά, με καταγγελίες του εκπροσώπου των ποδοσφαιριστών – να έχουν και εκείνοι τη δυνατότητα να καλυφθούν, σε περίπτωση που συμβεί το οτιδήποτε, με τη συγκεκριμένη ΠΑΕ. Εκατό πενήντα χιλιάδες ευρώ, έναντι των 15.000 ευρώ, που ήταν μέχρι πρότινος – νόμος Βασιλειάδη.

Έχουμε ξεκαθαρίσει και το επαναλαμβάνουμε και σε αυτό είμαστε πολύ αυστηροί, ότι οι μισοί ποδοσφαιριστές τους, τουλάχιστον, που θα δηλώνονται, κάθε φορά στο φύλλο αγώνα, θα πληρούν τις προϋποθέσεις συμμετοχής σε ελληνική εθνική ομάδα, οποιασδήποτε ηλικιακής κατηγορίας, χωρίς καμία εξαίρεση. Θα έχουν τουλάχιστον 3ετή συμφωνία κεντρικής διαχείρισης τηλεοπτικών δικαιωμάτων - πάγιο αίτημά τους - που δεν είχαν τα κότσια να το κάνουν, διότι ο ένας αντιδρούσε και ο άλλος αλληθώριζε. Το κάνω, λοιπόν, τώρα και είναι και με τη συμφωνία όλων. Θα εισπράττουν το 15% του ποσού για τον επαγγελματικό αθλητισμό και έως 7,5 εκατομμύρια ετησίως, από τη νέα φορολόγηση των κερδών των παικτών του ΣΤΟΙΧΗΜΑΤΟΣ. Δεν θα ξεπερνούν σε αριθμό τις 18 ομάδες, έως το καλοκαίρι του 2024, με ανάλογους υποβιβασμούς και προβιβασμούς από την ερασιτεχνική Γ Εθνική Κατηγορία. Έχουν δεσμευτεί, τόσο η ΕΠΟ, όσο και η SUPER LEAGUE 2.

Ειδικά για τη φετινή σεζόν, η αναπροσαρμογή των μετοχικών κεφαλαίων θα έχει ολοκληρωθεί έως τις 23 Ιουλίου, προκειμένου κατόπιν η ΕΑΑ να ελέγξει όλα τα απαιτούμενα δικαιολογητικά και να δώσει ή όχι πιστοποιητικά συμμετοχής.

Για την απόκτηση μετοχών, αύξηση του μετοχικού κεφαλαίου από φυσικό πρόσωπο, πέραν των υπολοίπων προϋποθέσεων του νόμου, θα απαιτείται επιπλέον και η προσκόμιση Δήλωσης Περιουσιακής Κατάστασης, το «πόθεν έσχες», προκειμένου να δικαιολογείται πλήρως η προέλευση των χρημάτων. Ήταν αίτημα της ποδοσφαιρικής κοινότητας. Ακούστηκαν και από αρκετά χείλη εκπροσώπων αντιπολιτευτικών κομμάτων. Συμφωνούμε, το κάνουμε πράξη.

Και πάμε στο μεγάλο ζήτημα που, επίσης, έρχεται να προσθέσει τη μεγάλη αναβάθμιση και βελτίωση της ποιότητας της δεύτερης μεγάλης κατηγορίας του ελληνικού ποδοσφαίρου, που δημιουργούμε. Αναφέρομαι στη νέα SUPER LEAGUE 2. Έχουμε τη δημιουργία Β ομάδων των ΠΑΕ της SUPER LEAGUE 1.

Κατόπιν συμφωνίας όλων των εμπλεκομένων ποδοσφαιρικών οργάνων, δηλαδή, ομόφωνης απόφασης της SUPER LEAGUE 1, κατόπιν απόφασης της ΕΠΟ, κατόπιν θετικής εισήγησης και από πλευράς SUPER LEAGUE 2, νομοθετούμε τη δυνατότητα συγκρότησης Β ομάδων για τις ΠΑΕ της SUPER LEAGUE 1. Η δημιουργία Β ομάδων έχει εντελώς αναπτυξιακά χαρακτηριστικά. Δεν διοργανώνεται στη χώρα μας πρωτάθλημα για επαγγελματίες, κάτω των 23 ετών, με συνέπεια, κάθε χρόνο, οι ΠΑΕ να αναζητούν ποδοσφαιρική στέγη για τους ταλαντούχους παίκτες τους, μεταξύ των 19 και των 21 ετών ή έως 23 ετών, ώστε να μπορούν να ενταχθούν, να αποκτήσουν κατάλληλες εμπειρίες, προκειμένου να μπορέσουν να αγωνιστούν στην μεγάλη κατηγορία, στη SUPER LEAGUE 1.

Αυτό το γαϊτανάκι των δανεικών παικτών, ξέρετε, έχει καταστεί και λίγο επικίνδυνο. Γι’ αυτό το λόγο, δίνονταν μαζικά δανεικοί από τις ΠΑΕ, εντός και εκτός συνόρων και βεβαίως, με αυτή τη διαδικασία, παύει να ισχύει όλο τούτο και αποκτούν πλέον ενιαία εκπαίδευση οι παίκτες της ομάδας αυτής, εποπτεία, αλλά και εξέλιξη, κάτι που θα είναι εξαιρετικά σημαντικό και για τον ίδιο τον ποδοσφαιριστή, αλλά φυσικά και για την ίδια την ομάδα. Η συμμετοχή του στη Super League2, είναι βέβαιο ότι θα αυξήσει και τον ανταγωνισμό, αλλά φυσικά και την εμπορικότητα της διοργάνωσης. Οι Β ομάδες απαγορεύεται να αγωνίζονται στην ίδια κατηγορία με τη μητρική τους ΠΑΕ. Δεν μπορεί, δηλαδή, η Β ομάδα ενός μεγάλου κλαμπ ποδοσφαιρικού της Super League1 να ανέβει κατηγορία και να βρεθεί ξαφνικά στην Super League1, μαζί με την μητρική ΠΑΕ. Αυτό, μέσα από τη διάταξη, την οποία έχουμε, δεν μπορεί να συμβεί, ενώ μπορούν να επιλέξουν, εάν θα συμμετάσχουν στη Super League2 ή στην ερασιτεχνική κατηγορία. Δίνεται, δηλαδή, η δυνατότητα, μια ομάδα της Super League 1, αν έχει την οικονομική δυνατότητα, να συμμετέχει με τη δεύτερή της ομάδα στη Super League 2, στη νέα Super League2 ή στην ερασιτεχνική κατηγορία.

Ήδη, έχουμε ενημερωθεί, χωρίς να μας πέφτει λόγος, αλλά επειδή ασχολούμαστε με τον αθλητισμό, φτάνουν όλες οι πληροφορίες σε μας, ότι κάποιες ομάδες της Super League 1, ήδη έχουν ενεργοποιηθεί για τη δημιουργία Β ομάδας, αλλά με σκοπό να παίξει στη Γ εθνική. Γιατί; Γιατί με αυτόν τον τρόπο, εκεί μπορεί να σηκώσει το πορτοφόλι της και σωστά κάνει, αφενός και αφετέρου, με αυτό το τρόπο, δημιουργεί, επαναλαμβάνω, ένα μηχανισμό, ένα φυτώριο παικτών, που ομαλά και εναρμονισμένα λειτουργούν, στο ίδιο πλαίσιο, με τη μεγάλη τους ομάδα. Το σημαντικό είναι να βοηθήσουμε συνολικότερα το ποδόσφαιρο και να πάψει όλη αυτή η ιστορία με τους δανεικούς παίκτες, από εδώ και από εκεί.

Κάθε άλλη τώρα προϋπόθεση συμμετοχής των Β ομάδων, που σίγουρα δεν απαντούμε, με το πλαίσιο αυτό, σε όλα τα ερωτήματα, τα οποία δημιουργούνται, αλλά ξεκαθαρίζουμε, ότι κάθε άλλο, που θα χρειαστεί να καθοριστεί, θα γίνει από τους κανονισμούς της ΕΠΟ και όχι από το Υπουργείο Πολιτισμού και Αθλητισμού. Εμείς φτάνουμε μέχρι εδώ. Από εκεί και μετά, αναλαμβάνει φυσικά τη σκυτάλη η αρμόδια διοργανώτρια αρχή, που είναι η ΕΠΟ.

Τώρα, σχετικά με τις πρώτες βοήθειες και την ενδιαφέρουσα πρόταση, που άκουσα από τον αγαπητό συνάδελφο του ΠΑΣΟΚ, συμφωνούμε, άρα, φαντάζομαι, ότι είστε θετικοί και σε αυτό που κάνουμε για τους προπονητές. Γιατί μέσα εκεί, αν θυμάστε, στο άρθρο 36, λέμε ότι για την αναγγελία επαγγέλματος προπονητή προς τη Γενική Γραμματεία Αθλητισμού, στα απαραίτητα δικαιολογητικά, συμπεριλαμβάνεται, υποχρεωτικά πλέον, για πρώτη φορά και το δίπλωμα εκπαίδευσης πρώτων βοηθειών, αναγνωρισμένο από πιστοποιημένο εκπαιδευτικό κέντρο, κάτι που δεν υπήρχε, μέχρι τώρα, κακώς. Φαντάζομαι ότι συμφωνούμε όλοι σε αυτή την Αίθουσα, κανένας προπονητής πλέον δεν θα μπορεί να προπονεί, εάν δεν κατέχει και τις συγκεκριμένες γνώσεις.

Παράλληλα, όμως, σας ενημερώνω, ότι ετοιμάζουμε ένα πλαίσιο, με μία σειρά πρωτοβουλιών, που θεωρούμε εξαιρετικά κομβική και καινοτόμα, για το πώς θα ενισχύσουμε το θέμα των πρώτων βοηθειών, την ύπαρξη απινιδωτών σε κάθε αθλητικό χώρο. Γιατί πλέον, ξέρετε, έχουμε εικόνα. Έχουμε εικόνα για το πόσα σωματεία και πόσες εγκαταστάσεις υπάρχουν και είμαστε σε ένα ποσοστό της τάξεως του 80% με 85%. Δηλαδή, ο «ΠΕΛΟΠΑΣ», ήδη, λειτουργεί και πάρα πολλοί δήμοι δεν περίμεναν τη διάταξη αυτή, που περνάμε, για να προχωρήσουν στην καταγραφή τους, αλλά ήδη έχουν προχωρήσει και έχουμε ένα 80 με 85% των εγκαταστάσεων, που ανήκουν σε δήμους να έχουν περαστεί, ήδη, στην πλατφόρμα αυτή. Έχουμε, λοιπόν, μια πάρα πολύ καθαρή εικόνα, άρα, μπορούμε να κάνουμε έναν σχεδιασμό και σύντομα θα ανακοινώσουμε ένα πλαίσιο, ένα πακέτο πρωτοβουλιών, σχετικά με το ζήτημα αυτό, πέρα από αυτό το κομβικό, το οποίο, φαντάζομαι, σας βρίσκει σύμφωνους.

Βοτανικός. Τι προτείνουμε; Ρυθμίζουμε τα ζητήματα, που αφορούν στην παραχώρηση από το Δήμο Αθηναίων στο αθλητικό Σωματείο «Παναθηναϊκός Αθλητικός Όμιλος», «ΠΑΟ», της χρήσης των δικαιωμάτων και των υποχρεώσεων των αθλητικών εγκαταστάσεων και των αθλητικών λειτουργιών του γηπέδου ποδοσφαίρου της περιοχής ανάπλασης στο Βοτανικό, καθώς και των εγκαταστάσεων στην περιοχή ανάπλασης της Λεωφόρου Αλεξάνδρας. Θα αναφέρω πιο αναλυτικά. Η διάρκεια της παραχώρησης του γηπέδου ποδοσφαίρου ορίζεται σε 99 έτη και η εκτέλεση των εργασιών κατασκευής της θα γίνει με επιμέλεια και δαπάνες του Δήμου Αθηναίων.

Δεύτερον, μετά τη λήξη της παραχώρησης, η χρήση, τα δικαιώματα και οι υποχρεώσεις των αθλητικών εγκαταστάσεων και των αθλητικών λειτουργιών του γηπέδου ποδοσφαίρου, επανέρχονται στο Δήμο Αθηναίων.

Τρίτον, τα δικαιώματα και οι υποχρεώσεις των αθλητικών λειτουργιών του γηπέδου ποδοσφαίρου, που προβλέπονται στη σύμβαση παραχώρησης, μπορούν να εκχωρηθούν από το Σωματείο στην ποδοσφαιρική ανώνυμη εταιρία, ΠΑΕ, για τη χρήση του γηπέδου ποδοσφαίρου, ως έδρα της ομάδας της, για όλους τους φιλικούς και επίσημους αγώνες της, στο πλαίσιο συμμετοχής της, στις εθνικές και διεθνείς διοργανώσεις.

Τέταρτον, με σύμβαση, που καταρτίζεται μεταξύ του Δήμου Αθηναίων και της ως άνω ΠΑΕ, μπορεί η ΠΑΕ να μισθώνει τους ελεύθερους χώρους, με σκοπό την εμπορική εκμετάλλευση των χώρων αυτών.

Πέμπτον, τα έσοδα από τις εμπορικές λειτουργίες του γηπέδου ποδοσφαίρου κατανέμονται μεταξύ ελληνικού δημοσίου και του Δήμου Αθηναίων κατά 65% και 35%, αντιστοίχως.

Πάω σε μια διάταξη - θα έλεγα σε μια νομοτεχνική βελτίωση - η οποία θα δώσει χαρά σε πάρα πολύ κόσμο είμαι βέβαιος. Διαπιστώσαμε, με έκπληξη, ότι υπήρχε εμπόδιο για πολλούς, που αποφάσισαν, σε μεγαλύτερη ηλικία να ασχοληθούν με τον αθλητισμό. Με τη διάταξη αυτή, δεν θα υπάρχει κανένα ηλικιακό όριο εγγραφής μέλους σε αθλητικό σωματείο και έκδοσης δελτίου ερασιτέχνη αθλητή. Ρητά, προβλέπεται, έναντι οποιασδήποτε διαφορετικής πρόβλεψης καταστατικού ή κανονισμού ότι δεν υφίσταται κανένα όριο ηλικίας στο δικαίωμα εγγραφής μέλους σε αθλητικό σωματείο, το οποίο πληροί τα λοιπά κριτήρια, βάσει του νόμου. Κατά συνέπεια, δεν υφίσταται και όριο ηλικίας για την έκδοση δελτίου ερασιτέχνη αθλητή. Όσο και αν ακούγεται παράδοξο και πρωτοφανές, υπάρχει Ομοσπονδία -ο ΣΕΓΑΣ εν προκειμένω- που, τα τελευταία χρόνια, απαγόρευε ή απαγορεύει, ακόμα και μέχρι σήμερα, να ανακαλύψει ο καθένας από εμάς τη χαρά του οργανωμένου αθλητισμού, εφόσον έχει συμπληρώσει το 35ο έτος της ηλικίας του ! Δεν επιτρέπει, δηλαδή, την έκδοση δελτίου ερασιτέχνη αθλητή, μεγαλύτερου των 35 χρόνων ! Κάτι το οποίο θεωρούμε ότι είναι απαράδεκτο και δεν χρειάζεται, φαντάζομαι, περισσότερο τεκμηρίωση για το αυτονόητο. Ωστόσο, θα πω μόνο μία λέξη. Εκείνοι που μας κατακεραύνωναν και μας έβριζαν, διότι θεσπίσαμε, στα διεθνή πλαίσια καλής διακυβέρνησης στον αθλητισμό, το όριο ηλικίας στα 70 έτη, για την εκλογή στο διοικητικό συμβούλιο των ομοσπονδιών, οι ίδιοι δεν επέτρεπαν στους άνω των 35 ετών να εκδώσουν δελτίο ερασιτέχνη αθλητή και να συμμετέχουν επίσημα σε διοργανώσεις ! Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κύριος Κωνσταντίνος Μάρκου.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Με συγχωρείτε, αν μπορώ στα πλαίσια είτε της δευτερολογίας είτε απλά μια ερώτηση και τη λέω, καλή τη πίστει.

Είπατε για τη δυνατότητα θεσμοθέτησης μιας ομάδας με δεύτερη ομάδα να συμμετέχει στη Super league 2. Ενδιαφέρον ακούγεται. Πείτε μου, όμως, αν αυτή η ομάδα, η δεύτερη, στη Super league 2, δεν έχει την δυνατότητα για προφανείς λόγους, όταν βγει και αν βγει πρωταθλήτρια, να ανέβει κατηγορία, αν απαγορεύεται να ανέβει κατηγορία, τι ρόλο θα παίζει μέσα σε αυτή την Super league 2;

**ΕΛΕΥΘΕΡΙΟΣ ΑΥΓΕΝΑΚΗΣ** **(Υφυπουργός Πολιτισμού και Αθλητισμού):** Αναπτυξιακό.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Αναπτυξιακό ρόλο για την ομάδα, αλλά μέσα στο αγωνιστικό γίγνεσθαι, στις διαδικασίες, αν θέλετε στις δοσοληψίες από τη στιγμή, που δεν φιλοδοξεί να βγει πρωταθλήτρια, τι ρόλο θα παίζει σε αυτή την πρωταθλητική διαδικασία; Σκεφτείτε το.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Υπουργέ, θα θέλαμε μία μίνι ενημέρωση για την 3η Εθνική –αν γνωρίζετε – για τους ομίλους.

**ΕΛΕΥΘΕΡΙΟΣ ΑΥΓΕΝΑΚΗΣ** **(Υφυπουργός Πολιτισμού και Αθλητισμού):** Σε ό,τι αφορά τις Β ομάδες, είναι μια πρόταση, όπως είπα νωρίτερα, που ήρθε ομόφωνα, τόσο από τα όργανα της Super league 1 όσο και από την ΕΠΟ και, φυσικά, με τη σύμφωνη γνώμη του οργάνου της Super league 2.

Και τι ακριβώς σκοπό έχει; Την ανάπτυξη. Είναι αναπτυξιακό το ζήτημα. Από το να παίρνει παίκτες η τάδε ΠΑΕ, να τους δίνει δανεικούς, σε διάφορες ομάδες μικρότερων κατηγοριών ή μικρότερης έντασης, ας πούμε, ή δυναμικής, για να εξελίσσονται, να ωριμάζουν, με σκοπό, όταν φτάσει η ώρα και όταν είναι σε ένα καλό επίπεδο, να τους παίρνουν και να τους αξιοποιούν στο δικό τους τμήμα, το κεντρικό, θεώρησαν σωστό – και δεν πρωτοτυπούμε, ως χώρα, αλλά το έχουν κάνει πολλές άλλες χώρες, πολύ νωρίτερα από εμάς – να δημιουργηθούν αυτές οι Β ομάδες, οι οποίες δεν θα έχουν τη δυνατότητα να βρεθούν στην πρώτη κατηγορία, ακόμα και αν είναι πρωταθλητές της Super league 2.

Είναι καθαρά αναπτυξιακό το ζήτημα. Συν τοις άλλοις, βελτιώνει, κατά κοινή ομολογία όλων των εμπλεκομένων της ποδοσφαιρικής κοινότητας, την ποιότητα και το θέαμα. Και το πιο σημαντικό, παύει όλο αυτό το «γαϊτανάκι» των δανεικών παικτών, που μοιράζονταν σε διάφορες ομάδες, όπου, όταν έπαιζαν οι δύο ομάδες μαζί, οι κεντρικοί με τους δανειζόμενους, να ακούγονται και να γράφονται διάφορα, δικαίως ή αδίκως. Αυτό δεν μπορώ να το συζητήσω, δεν μπορώ να το τεκμηριώσω.

Με αυτόν τον τρόπο, λοιπόν, ενισχύεται η ποιότητα της δεύτερης μεγάλης κατηγορίας, που ιδρύουμε, πλέον, που ανασυγκροτούμε, μέσα από τις διατάξεις αυτές, αφενός. Αφετέρου, παύει όλο αυτό το «γαϊτανάκι», που δεν είναι πάλι δικιά μας έμπνευση, αλλά ούτως η άλλως η UEFA και η FIFA πλέον, από αυτόν τον χρόνο και μετά, το προβλέπει και βάζει ένα τέλος σε αυτούς τους περιορισμούς.

Στο ερώτημα, που είπατε, για τη Γ’ Εθνική, για το ποιοι ανεβαίνουν και ποιοι κατεβαίνουν, δεν είναι δουλειά του Υπουργείου Πολιτισμού και Αθλητισμού αυτή – σας απαντώ, γιατί έχω δεχτεί αυτό το ερώτημα από πολλούς βουλευτές, για ομάδες της περιφέρειάς τους. Δεν είναι δουλειά του Υφυπουργού Αθλητισμού να αποφασίζει πόσες ομάδες θα ανεβαίνουν, πόσες θα κατεβαίνουν, αν θα υπάρχουν ή δεν θα υπάρχουν όμιλοι. Αυτό είναι δουλειά της διοργανώτριας αρχής. Αν εμείς μπαίναμε σε αυτή τη διαδικασία, θα αντιγράφαμε τον «νόμο Βασιλειάδη». Εμείς, λοιπόν, βάζουμε το βασικό πλαίσιο.

Στη συνέχεια, στη Super League 2, όποιες ομάδες φτάσουν αυτά τα κριτήρια, συμμετέχουν κανονικά στη δεύτερη κατηγορία. Αν ο αριθμός είναι τέτοιος, η διοργανώτρια αρχή θα αποφασίσει, αν θα κάνει δύο ομίλους ή όχι.

Το ίδιο θα συμβεί και στην Γ’ Εθνική. Δεν είναι δικιά μας δουλειά, δεν είναι δικιά μας αρμοδιότητα, είναι αρμοδιότητα της διοργανώτριας αρχής. Αυτό συμβαίνει και στα υπόλοιπα ομαδικά αθλήματα, αλλά φαντάζομαι ενδιαφέρεστε για το ποδόσφαιρο, γι’ αυτό και απαντώ πιο συγκεκριμένα. Είναι δουλειά της Ε.Π.Ο. και των κατά τόπους Ε.Π.Σ., σε ό,τι αφορά τη Γ’ Εθνική. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κυρίες και κύριοι συνάδελφοι, ολοκληρώθηκε η συζήτηση επί των άρθρων του νομοσχεδίου. Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 – 59 του συζητούμενου σχεδίου νόμου γίνονται δεκτά ως έχουν, κατά πλειοψηφία.

Γίνεται δεκτό το σχέδιο νόμου και στο σύνολό του;

**ΠΟΛΛΟΙ ΒΟΥΛΕΥΤΕΣ:** Ναι.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Συνεπώς, το σχέδιο νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου της Επιτροπής Επαγγελματικού Αθλητισμού, διατάξεις εναρμόνισης με ολιστική μελέτη FIFA-UEFA για το ποδόσφαιρο και την Ελληνική Ποδοσφαιρική Ομοσπονδία, αναδιάρθρωση επαγγελματικών κατηγοριών ποδοσφαίρου, λειτουργική ενίσχυση Εθνικού Οργανισμού Καταπολέμησης Ντόπινγκ, αναμόρφωση θεσμικού πλαισίου προπονητών αθλημάτων και λοιπές τροποποιήσεις της αθλητικής νομοθεσίας» έγινε δεκτό επί της αρχής, επί των άρθρων και στο σύνολό του, κατά πλειοψηφία. Σας ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Στυλιανίδης Ευριπίδης, Φωτήλας Ιάσων, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Τζούφη Μερόπη, Χρηστίδου Ραλλία, Κωνσταντόπουλος Δημήτριος, Παπανδρέου Γεώργιος, Δελής Ιωάννης, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Λογιάδης Γεώργιος και Σακοράφα Σοφία.

Τέλος και περί ώρα 13.00΄λύθηκε η συνεδρίαση της Επιτροπής.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**